DoRal - Hre Mang\n"Zumnak DORAL kha thaten do aw" (I Tim.6:12)\nHi thu danglam zet asi, ral do thu tlukin mi tampin an theih cak zetmi thu a um lo kan ti thei men ding. Tlangval, fala, piter, puter, nuahak, a sang le a niam, milian le mi farah, cathiam le thiamlo, an zaten raldo awk thu le sual awk thu pawl hi an phur zet theu.\nZiangti zawng in kan sim khal a si le hihi thu awl te a si.Water Loo, Inherman, Balaclave le Luncknow timi pawl thu a ngaihsak lo tu cu mi hmukhmak a si ti ih kawh a si ko ding. German le France ral lai ih Sedan le Strasburg le Metz le Paris ih ral buainak pawl hi a thin a thawhter lomi cu thinlung mumal lo mi ngawngtawh a si ko.\nA sinan cu pawl hmuahhmuah hnak in le minung ih do dahmi ralbuai nak tihnung bik pawl hnak hman ih tuksum le thupi sawn doral a um. Cui kdoral cu ramkhat le ramkhat karlak ih buainak men a si lo, ih leitlun ih a suak dahmi khrihfa hmuahhmuah ih doral a si. Doral ka sim rero mi cu thlarau doral a si. Hi doral cu zokhal rundamnak a cotu hmuahhmuah in an thlarau hrangah an do ding mi doral a si.\nHimi doral hi mitampi in an theih lomi a si ti ka thei. Hi thu hi sim hai hnik aw la mi aa maw, mi banglo maw, tho aa tluk ah an lo nam thla in an lo ngai nep men ding. Asinan leitlun mi pawl in ral an do dah vek in thlarau ral khal hi a tak ih ummi thudim a si. Hihi kut le kut do awknak ral vek in hliamhma tuar tla a um ve. Cun ral vennak le cawlhnak ti pawl tla a um ve. Cuticun ralram ih kulh awk le hual awk ti vek tla a nei ve. Cun sung le neh ti tla a um ve cul pawl tlun ah a hleice ih danglam zet rahsuakmi a nei. Leitlun ral donak ih rah suak mi cu rei lote hrang le a hlo lohli thei mi thil pawl a si. Thlarau lam doral cu a danglam ngaingai. Cuvek doral ahcun sankhukdaih rah suak mi a nei.\nHivek doral ruangah Paul in Timothy hnen ah rumro zet in thu a cahnak a si; "Kumkhua nunnak co ding a zumnak doral kha thaten da aw." Hivek doral thu hi himi cabu sung ah ka sim duhmi a si. Himi thu hi thianternak le thianhlimnak thawn bang aw zik te in an pehtlai aw tin ka pawm. Thianlimnak taktak ih umzia theifiang tu ding cun khrihfa cu "ral do mi a si" ti a theih a tul. Curuangah thianghlim ding kan si ahcun ral kan do a tul.\n1. Khrihfa sinak diktak cu raldo mi a si.\nA hmaisa bik ih ka sim dingmi cu: Khrihfa sinak diktak cu raldomi a si thua si.\nKhrihfa sinak 'diktak'! timi tongkam hi thinlung teah rak ret khiokhi aw la. Tuisan ah sakhua diklo, khrihfa sinak dik nei lo sakhua nak le sakhua dangdang tampi ti cawk lo an um. Cuvek sakhua nak pawl cun mibur pumkhawm nak a nei; a itthat mi pai sia-le-tha-theihnak cu a diriam ter. Asinak cucu thiltha a si loih thihnak ah mitampi hruai sual tu a is. cuvek khrihfa sinak cu kum thawngkhat le zariat rei lai ih khrihfa sinak vek kha a si lo. Mi thawng tampi cawlhni tinte biak inn le khawm awknak hmun ah feh in mah le mah khrihfa ti aw pawl an um. An hmin pawl cu tihnim nak cazin ah cun a um thliangthliang. An nun lai ahcun khrihfa tiih kawh cu an si. Khrihfa neih awk dan ten nupi pasal an nei aw. An thih tikah khrihfa phum awk dan ten phum an si theu. A sinan an sakhua doral an do na hmu dah lo ding! Thlarau talbuainak, theihpatawp suahnak, buainak, maiduhnak hnawl nak, tisa sual do nak, le fimkhur tulnak pawl le thlarau ral tivek hi zianghman an thei lo lawlaw. Cuvek khrihfa sinak cun a hmin men khrihfa pawl di a riam ter ding ih an mah kalh zawng ih thu sim tu pohpoh cu duhdawtnak nei lo, mi lungruh, le mi khermei tiah ruat an si riang ri ding; a sinan cuvek cu Bible in khrihfa a timi a si lo lawlaw. Cuvek sakhua nak cu Khrih in a rak din ih a rihmi pawl ih rak phuansuahmi sakhua a si lo. Cuvek sakhua cu thianhlimnak taktak a hring suak tu sakhua a si lo. Khrihfa sinak diktak cu raldomi a si.\nKhrihfa diktak, mi piangthr pa cu ralkap tiih kawh a si ih a thih tiang cui a si nak vek in cangvai ding a si. Sakhua awl zawng, ze le nuambangsel ih mai duh thu sam vek ih nung ding a si lo. Khualtlawn nak nak pakhatkhat (Motor, Tlangleng, Lawng etc.) par ah nuam zet ih itthat phah in vanram ka thleng ding tiah ruat dah hlah seh. Leitlun fate pawl hnen ihsin a sakhua nak a zir a ahcun, suangtuahnak ih khat sakhua nak ah cun a lung kim tawk men ding. A sinan Bible cuvek a pawmsaknak khui hman ah a hmu lo ding. Bible cu a zumnak le a tuahnak kai hruai tu a si ahcun a mai dinhmun cu fiang zet in a hmu thei ding. (A sinan Bible cu mai duhnak diriam tertu men ih a hmang tu cu unse dawng a si.)\nKhristian ralkap pawl cu zothawn saw an do awk? Khristian dang pawl thawn a si lo. Vanduai thlak thil pakhat cu ziang a si tile, minung ih sakhua ruahdan, a kumkhua ih ciangkuang lo me el awknak, Pathian thutak theihfiangnak um lo ih milai ruahdan ih fehpi nak hi a si. Pawl le pawl buainak, biak inn pakhat le pakhat buainak, hrin khat le hrin khat, party pakhat le pakhat, mi bur burkhat le burkhat kawhhran buainak pawl lakih a tel ve hlan lo a lung kim thei dah lo tu cu a theih dingmi zianghman a thei lo. A cancan cu kawhhran dan le dun, le kaihruai awk nak dan pawl dikzet ih san neihter thei nak ding ah a lotheihlo. ih thurel tu pawl hnen ah zuu thum awk tal a tul can a um men ding. A diktak in khristian pawl an mah le an amah, pakaht le pakhat an do awk tikah, an thazang le an tikcu cem ko an do aw ih an hman rua pawl cu satan hnen ihsin an lak tik ah sualnak ding hram ziangdang hman a tul nawn lo.\nCuti a si lo! Khristian pawl ih doral cu Satan, leiltlun, le tisa pawl an si. Cu pawl cu a thi dah lomi doral an si. Hi pawl hi theih pa tawp suah ih do ding mi doral bulpi an si. Himi doral pathum pawl parah nehnak a neih lo ahcun thildang ih nehnak pawl cu zianghman hmantlak lo le a lak men a si. Cun khatlam ah hi doral do lo ding in cu vancungmi mizia a neih ih tlu se thei lo a si lawng ah daiziar in a um thei ding. Asinan, a cak lomi thinlung thawn Satan, leitlun, le tisa ral pawl cu a do ding maw a hlo ding maw, ti lawng hi zumtu hmakhua ah a ummi a si.\nTisa hi do hrimhrim ding a si. Piangthar hnu hman ah milai sung lam ah sual tuahnak ih a rang zetmi sual mizia, a cak lomi thinlung tidai vek ih mahte dinhmun hnget nei thei lo a um ringring a si. Hi leitlun ah himi thinlung hi a famkim dah lo ding. Curuangah hi lei tisa thinlung hi famkim dingih beiseinak cu vanduai thlak tak suangtuahnak a si. Cuvek thinlung cu vaivai lo ih kil khawi dingah Lal Zesu in in forhfial, "Fimkhur uhla Thlacam uh" in ti. Nitin thla camnak thawn doral do hi a lotheihlo ih a tulnak a um a si. Vawitampi thlarau cun a zuam dingnan tisa cun a tlin lo theu ding. Paul in hitin a sim, "Kan taksa cu ka hrem ih felten ka ret". Ka taksa sungah dan dang hna a rak tuan ve theu tu a um : cui dan cun ka thinlung in tha a timi kha a rak do tu dan a si. Cui dan cun ka taksa sungih hna a tuanmi sualnak ih dan hnuai ah sal bang in i taantaer. "Aw, ziangtluk unse dawng milai saw ka rak si! Thihnak lam ih i kawrtu taksa pum ihsi hin zoso i run suak thei ding?" Khrih ih ta a simi pawl cun minung tisa duhnak le taksa hiarnak pawl cu thihnak ah an khenbeh zo." "Nan sungih hna a tuan tu leilung pumsa duhnak ... a suah ter tu kha nunter nawn hlah uh." (Mk.14:38;IKor.9:27;Rom 7:24; Kal.2:24; Kol. 3:5).\nLeitlun hi do hrimhrim ding a si. Hrawkhrawl zet ih mi ciahnehtu ral tumpi hi kaihhrem ding a si ih nitin te do lo cun neh theih a si lo. Leitlun thiltha ha heuhnak, leitlun ih mawhthluknak, le hnihsan tihnak, leitlun thawn thuthup neih duhnak, kulmuk ih feh duh lonak, hi pawl hmuahhmuah hi khrihfa pawl vanramlam zin ah catbang lo ih ton dingmi an si ih neh tengteng a tul. "Leitlunnthawi rualpi that nak cu Pathian thawn ral awknak a si." "Mi pakhatkhat in leitlun a duhdawt ahcun Pai duhdawtnak cu a sungah a um lo a si." "L eitlun cu ka hrangah khenbeh in a um ih kei cu leitlun hrangah khanbet in ka um." Zokhal Pathian ih hrinmi pohpoh cun leitlun a neh a si. "Leitlun mi nundan vek in nung hlah uh" (James 4:4;I John2:15;Kal.6:14; I John 5:4; Rom 12:2).\nSatan cu do hrimhrim ding a si. Leitlun milai ih khuahlan ral kha a thi hrih lo. Adam leh Evi ih tluksiat nak ihsin thawk in leitlun khatlam le khat lam ah a vak rero ih, tlun le hnuai ah a kai suk a kai so rero a si. A itthat in a daithlang dah lo. Kio sa rilrawng pakhatkhat deh ding hawl ah huk dupdo phah in a vak rero vek a si. Kan hmuh theih lomi kan ral a si ih, kan lamzin diang le kan ihkhun kiang khal ah a um ringring ih kan nuntudan hi in hliakhlai rero a si. A hramthawk ihsin mi that hmang le thuphan per hmang a si ih sun le zan ti lo in hremhmun in thlen theinak ding ah a zuam rero. Acancan cu sakhua lam ruahnak diklo in mi a hruai ih a cancan cu rinum lonak mi a kawhhmuh, cangvaih dan pakhat a si lole a phunphun in, a kumkhua in kan thlarau siatsuah nak ding a tawlrel ring ring. "Leiphut bang in a duh naknak ih lo fovorh hloh thei nak ding ah nangmah kha lo neih a duh a si. "Rundam kan si duh ahcun himi hi leitlun ral tumpi hi nitin te kan do neh kan kaihhrem a tul. A sinan ralrinnak, thlacamnak, do nak, le Pathian ralthuam pawl phaw ih hmannak pawl hin Satan ral cu a tlan hlo ter ding. Nitin raldo nak lo cun micak zet pai ban (kut) hi kan thinlung lenglam ah dawisuak theih a si lo (John 1:7; I Pet.5:8; John 8:44; Luke 22:31; Eph.6:11).\nMi hrekkhat cun tui ka simmi hi a maktuk an ti men ding. Feh hla tuk le rawng sahtuk ih hnih an in ruat men ding. Na thinlung ah a thup ten nangmah le nangmah na sim aw, kan ram ih khrihfa pawl hi hivek raldonak, harsatnak, le thlarau ral sualbuainak pawl um loin vanram an kei ko ding, tiah na ruat. Reilote sung i ngai hnik uh, malte lo sim ding ka nei. Pathian aiawh in nan hnen ah lo sim ding ka nei. Mirang ram ih a rak um dah ralbawi hmuahhmuah lak ah a tumbik pai thuthawn peh aw in thil pakhat vun ruat hnik uh, "Ral buai lai ih ral pawl thazang kha rua-hman- sual ruangah ral nep zet ih thawhnak hi a sual bik a si." Hi khristian ral hi a zang zet le a nep zet mi ral a si lo. I ngai thla aw la ka thu simmi hi thaten ruat hnik aw. Cathiang in ziang sim? Kumkhua nunnak co thei dingah zumnak doral cu thaten do aw. Khrih ih ralkap tha vek in harsatnak cu tuar thei zuam aw. Satan bumsiatnak do thei dingah Pathian ih a lo pekmi ralthuam kha hruk aw. Ziang a tile kan domi pawl cu mila an si lo. Van ih a um mi thlarau sia cahnak uktu pawl thuneitu le hi a thimmi leilung pi uktu pawl an si. Curuangah a tu ihsi thawk in Pathian ralthuam kha hruk uhla caansia a theln tikah nan ral pawl cu nan do thei ding ih a net tiang nan do hnu ah nan tanhmun cu nan hum ngah ding. A fiakmi sangka ihsin lut tum uh. Kumkhua a daihmi rawl hrangah hna tuan uh. "Leitlun ah remnak thlentertu dingah a ra tiah i ruat hlah uh. Remnak tuahtu ding ah ka ra lo, ral nam keng in ka ra sawn a si. Ralnam a nei lo mi in a kawrfual zuar in nem pakaht lei seh." "Thinlung fimte in um uh, nan sumnak sungah hnget zet in ding uh; raltha in um uhla a cakmi si ko uh. Ral do dingmi cu thaten do aw la, zumnak le sia-tha-theihnak tha cu pawm ring ring aw" (I Tim.6:12,2:3; Eph.6:11-13; Lk. 13:24; Jhn 6:27; Mth. 10:34; Lk. 22:36; I Kor.16:13; I Tim.1:18,19). Hi tongkam pawl hi ka hnenah siang zet in an lang ih theihsual theih rual an si lo. Kan co ve duh ahcun an zaten pakhat an zirh a si. Himi doral do ding a tul lo ti tu le kan nih cu Pathian ah hngat aw in to men ding kan si titu cu Bible a theihsual ih thil sual tumpi a tuah a si tin ka hnen ah alang.\nMirang ram ah tihnimnak hunserh an hman tikah ziang an sim theu ti na thei maw? Hi pawl hi rinhlelh ding um lo in Pathian thawkkhum lomi a si. A sinan leitlun ramtin ih mirang kawhhran a zawmtu pawl, an mah le an mah khristian a ti aw ve tu minung million tel pawl hnen ah cun hi an thusimmi hin man a nei zet men ding. Ziangvek saw an sim? England kawhhran ih a lut thar hmuahhmuah cun a hnuai lam ih tongkam hi an hmang: "Pa le Fapa le thlarauthianghlim hminin tihnimnak ka lo pe ! Hi nauhak hi khros in hminsinnak ka tuahzo ih tuisi thawk in thingkhros parih khenbetmi Khrih zumtu a sinak phuansuah dinghi a ning a zak nawn lo ding, cuticun a nunnak a cemtiang in Khrih ih rinum siahhlawh le ralkap vek ih nung in sual, leitlun le satan ral cu a do ding". Mi tampi ih tihnimnak lakmi cu a hmin men a si zaapi theih a si ko. Nu le pa in zianghman zumnak ih thlacamnak um lin hmailam ah an rak suahpi ih tihnim nak an lak tikah zianghman thlawsuah comi nei lo ah ancang. Khawl hnatuan vekih tihnimnak peknak, an nu le pa cu ziang an si khal len tihnimnak an lak ahcun thawhsuahnak bangrep a co thluh titu cu tuahnak phun dang an nei tinak a si. A sinan thil pakhat cu a fiang mi a um; kawhhran ih tihnimnak pe tu hmuahhmuah hi Khrih ralkap tuan ih pumcawmmi an si ih an hlawhmi cu nitin ih satan leitlun le tisa ral an do nak ih nehnak a si. Rinhlelh ding aa nei tu cun a thlacamnak cabu kha la in thaten siar in le a sung ih ummi pawl kha thaten a zir sal a tul a si. Kawhhran ah aphur zet tu pawl in thil pawi zet pakhat an ti sual micu an thlacamnak bu sung ah ziang a um ti an theih lomi hi a si.\nKawhhran miza kan si maw, si lomaw, thil pakhat a ciangmi cu khristian doral hi a tak ih ummi a si. Hi thu ah lhin, kawhhran dindin a bang aw cio lo ih a tawp ah zozo khal vanram an kai thotho ding ti vek men a si lo. A tulnak hi kan parah a hngat aw a si. Hi ral hi zokhal in kan do hrimhrim a tul. Khrih in kawhhran pasarih hnen ah ca a kuat tikah a nehtu pawl hnen lawng ah thukam mi a um. Thansohnak a um a si ahcun kalhki nak khal a um ding. Khrihfa sinak diktak cu ralkap a si ih doral um loin thianhlimnak a um lo. Rundammi thlarau cun ziang tik lai khal ah doral a do ringring a tul.\nHihi zokhal in a lotheihlo ih do tulmi doral a si. Hi doral kar lak ah tanbul nei lo in a lailak ah ka to men ka tiah ruat hlah uhsi. Cuti ih ral hrial nak cu ram pakhat le pakhat lak ih buainak ahcun a theih men ding. A sinan thlarau ral doonak ah cun a theih lo. A porh aw zet, lhnawihnih lo fehdan, fim aw tr ziar ih cangvaihdan hi mifim tampi ti lung awi tertu, dai te ih umih thil ziangkhal a mah um ih umter nak pawl hi khristian raldonak ahcun a tangkai lo. Zozo khal Pathian rawng a bawl a si ahcun miin hnangam zet ih um ding ah an ruat ko ding. Asinan hi zumtui nun thuhruk ih raldonak hi zohman in mi an theihpi lo theu. Cun khatlam ah zaiziar ih um thei duh lo mi hrekkhat cu pawm zau le pawm rem thei dinhmun si duh ah ziang vek khal an hmai ah ra seh la tha te ih pawm lthei an tum theu. A sinan satan, leitlun le tisa duhnak thawi rualremnak cu Pathian tawi ral awk nak a si ih zin kaupi ihsin siatnak ah mi hruai tu a si. Ziang hman duhthlan theinak kan nei lo; kan do ding maw, kan hlo ding maw, cumi pahnih lawng kan hmai ah a um.\nHi doral hi a lotheihlo ih zapi do tul mi a si. Kum upa maw nuata maw, zohman hi doral ihsin luat thei nak nei an um lo. Ram uktu le mipi pawl, thu simtu le mipi pawl, mi upa le nauta, misang le niam, milian le mi farah, mi nunnem le mi thintawi, siangpahrang le a kut hnuai pawl, cathiam le thiamlo an zaten an hriamhrei keng in ral donak ah an feh thluh a tul. Leitlun mi zate in an suahkeh inporhawknak, zum lonak, leitlun ngainatnak, daithlannak, le that lonak mizia sual ih khat cu thinlung nei cio an si. Mi zate in siatsuahtu thlarau ral lak ih um thluh an si. An zaten mibum hmang, cawlh ti nei lo, thuphan hlir ih khat satan kiang ih um thluh an si. Siangpahrang inn ih um siangpahrang insungsang ihsi thawk in jlo thlam ih a ummi hnatuan tu thleg in rundammi an sinak ding ahcun ral an do thluh a tul.\nHimi doral hi catbang lo ih do tulmi a si. Hi doral donak ah thawthawt sungle cawlhhahdamnak sung, le biak rem awk nak sung, le kahhai sung ti vek in cawlh can a um lo. Tlawngkai ni maw zarhi khal ah, mai insang ih mei hlum kiang le ramdang khal ah, thil fate le thiltum khal ah, tongkam kil thawinak le thinlung ruahnak kilkhawi nak khal ah, mai mimal thurelnak le ram thu rel nak khal ah khristian doral cu catbagn lo ih do ringring a tul. Hivek raldonak ahhin itthat can, sing can, cawlhcan ti khal a um lo. Hi leitlun ah tui kan taksa keng in kan thaw kan thawt sung cu kan ralthuam catbang lo ih hruk in ralram ih um kan si ti kan theihhngilh lo a tul. A thizik te mi mi thianghlim pa in a simmi cu "Jordan tiva kaan zawng te hman ah Satan cu ka ke hram ah a um ka hmu" ti a si. Curuangah kan thih hlan lo do ding kan si.\nHimi thutlang pawl hi ngaihtuah tha hnik uhsi. Kan sakhua nak hi a tak, a ngialngan a si ti ciang dingah fimkhur uhsi. A hminthang khrihfa hmin pu ve tu pawl ih nuntudan riahsiat thlak zet pakhat cu an khristian nun ah zianghman dokalhnak le doral hrimhrim an neih lomi hi a si. An in ih an ei, an thum aw ih hna an tuan, an mahte an nuam aw, tangka an ngah ih ang tangka an hmang, a hmin a thang ih an ti kelte vek in khawmnak hmun ahcun zarhkhat ah vawikhat maw vawihnih maw cu an khawm aw theu, an kawhhran sung ih an sakhua mawhphurhnak pawl cu an khawm aw theu, an kawhhran sung ih an sakhua mawhphurhnak pawl cu fel zet ih tuah dingah an zuam aw. A sinan thlarau raldonak, sual awk buai a, riahsiatnak, hngirteu nak, zuam awknak, tha bang zetnak, le a dang thlarau raldonak hrimhrim theimi an nei lo. Hi vek hi kan dinhmun a si lo ti theifiang dingah ralring uhsi. An thlarau hrangih a jpawi bik pakhat cu, micak pa in inn kulhnak hau hruang pawl cu a lak tik khal ah daiten an um men hi a si (Lk.11:21;II Tim. 2:26)\nKan dunglam ih talbuainak le doral hi kan theih fiang a si ahcun kan thlarau hrangah thlakamnak kan hawl tengteng ding a si.Hitin nitin nun ih doral donak hi khristian thianhlimnak ah a lotheihlo ih a tel hrimhrim dingmi a si. Hihi Ziangkim cu a si lo ti ka thei ko, asinan thil thupi pakhat cu asi. Kan thinlung sungah hin thlaraulam a talbuai mi kan hmu maw? Kan sungah thlarau in taksa kalh zawng in a hiar le taksa in thlarau kalh zawng in a hiar kan hmu maw? Cuticun kan tuah duhmi kan tuah theilomi kan hmu maw? (Kal.5:17). Kan sunglam nun ah nuntudan pahnih a thupte ih a zuam aw rero mi kan hmu maw? Kan sunglam ah raldonak thawmvang kan thei maw? Cuvek theihmi kan neih a si ahcun Pathian thangtaht uhsi. Cucu a tha mi hmuhternak a si. Hihi thianternak ih hnatuan mi tumpi a si. Mithiang hmuahhmuah cu ralkap an si. Vawi hnih khat cu beidawn nak, cohnak le talbuainak dinhmun ah ding hman nungna zianghman nei lo hnak cun a tha hnem deuh thotho. Mitampi hnak in dinhmun tha sawn ih um kan si. A hmin a thang ih khrihfa mi tampi pawl hin hivek hmuh tonmi zianghman an nei lo. Hivek kan tuarnak ruangah theihtheih zet in Satan ih fate kan si lo ti a fiang. Hi leitlun ih siangpahrang pawl vek in a kut hnuai ih um pawl cu a do lo. Kanmah do kan sinak cu kan thinlung sungah ruahsannaknei ding kan si. Ka sim sal ding, thlangam ten um uhsi. Pathian fale pawl hin hminsinnak tumpi pahnih annei ih an sunglam ih daihnak in maw an thlarau ral an do nak ih tal buainak in maw theihtheih an si.\n2. Khrihfa sinak diktakcu zumnak ih raldo a si.\nKa thu fehpi mi ih pahnihnak cu ka run tarlang hnik kei; Khrihfa sinak diktak cu zumnak ih raldo a si. A sinan khristian pawl ih doral cu leitlun doral thawn a dang aw lellel. Tisa hriamhrei thawn neh theih a si lo, Pathian thlarau thaw lawng ih neh thieh a si. Zumnak cu nehnak a her awknak ding ih sangka kawpza vek a si. Nehnak cu zumnak ah a thum aw pumhlummi a si.\nPathiag tongkam nganmi thutak zumnak hi khristian ralkap pawl ih nuntudan hrampi a si. Thu pakhat le, Cathianghlim ih rak duan cia mi le rak tarlang ciami zumnak ruangah zumtu a sinak a sih, a tuah mi khal cu a tuah ih, a ruahmi khal cu ruat in, a cangvaihdan in a cangvaih, a ruahsan mi cu a ruahsan, a nuntudan cun a nung ih a umdan cun a um a si. Zumnak lo cun zohman in Pathian lung ti awi a theih lo; ziangah tile Pathian a pan tu in Pathian a umih amah a pantu pawl hnenah amah Pathian in laksawng mi a pe a si ti an zum a tul (Heb.11:6).\nSakhua zirhnak le thurin um lomi hi tulai mitampi in an sim paih zet mi a si. A thawk pek ahcun thil tha zet vek in a lang theu. A sinan thaten cekfel dingah le thunngaih tak ih ngaih tuah khawm ding ah vun to khawm tikah cun zianghman a si lo zia awl ten theih a si theu. Taksa ruangpi ruh le thahri um lo vek a si. Zokhal a sakhua nak ah ziangtal zummi a neih lo a si ahcun sakhua nak hrang ah ziang hman khal a tuah dah lo ding. Thlaphan um lo ngiofeo, mi pawl thei lo zumnak nei pawl hman ziangmaw tal cu zummi an nei a si. Anmai tidan tak ah, khristian pawl ih thil zumhman nak le Pathian thu zirhnak, thurin pawl an huatnak ih ikfiak zet ih an um lai khal ah an mah lala ziangmaw zumnak tal cu an nei thotho si maw.\nKhrihfa taktak hrang ahcun zumnak cu an thlarau nunnak zaang ruhpi a si. Zohman thinlung in thil fiangfel umtudan hngetkhoh zumnak nei lo tucun, satan, tisa le leitlun hi theihpatawp suah in an do dah lo ding. Zumnak cu ziang a si ti khal a thei fiang lemlo ding ih a tak ih vun tansan ding le mi hnen ahvun rel le phuansuah ding khal thei cuca lo ding. A sinan cuvek zumnak ih thuhrampi cu a um ih an thei maw thei lo maw, mi zokhal ih zumnak hrampi cu an tohsan theu a si. Mi a lianmaw, a farah maw, ca thiam maw, thiam lo maw sual neh ding ah a sual buai rero na hmuh ahcun cupa cun a thinlung sung in thil umtudan ciang fel zet in zummi a nei ti thei mei aw. Hla ngan tu pa cun a hnuailam vek in a ngan:\nZumnak ruangah cun zangfahnak um loin thikse pa cun do\nko seh: diknak ah a nunnak a tuhhnget aw tu cun\nthil a ti sual thei lo ding.\nCutiih a timi hi a tha zet vek nan Pathian thutak a mal. 'Zumnak le thurin um loin u diknak ah nunnak tuhhnget ti' a um thei lo.\nKan Lalpa Zesu ih nunnak, hnatuan le dinhmun pawl zumnak ngialngan hi khristian ralkap nuntudan ih thinlung put le ziangkim a luansuak nak hrampi a si. Zumnak in rundam tu cu a hmu ih, a duhdawt tu, a mai hrangih nunnak petu, a leiba pawl peksak tu, a sual nak phurhsaktu, a dan bawhsiatnak pawl phurhhloh saktu, a hrang ah a thi ih a thosaltu cu a mai hrangah Pathian kutvawrhlam kut ah in a hrangah thu rel sak ding in a um a si ti a thie. Zesu cu a hmu ih a par ah a bet ringring. Hi rundam tu cu a hmu ih a mah ah hnget aw in a thlarau ral a donak ah phur zet in ruahsannak le daihnak a nei.\nA sualnak tampi, a thinlung cahlonak, leithlun thlemnak a pawl hi a hmu ih hi pawl lawng zohih a feh ahcun a pil hlo dingmi a si. Asinan khatlam ah a cak zet mi rundam tu, palai tuansak tu Rundam tu, zangfah thiam Rundam tu cu a hmu ih a thisen, a diknak, kumkhua a puithiam tuannak pawl hmuahhmuah hi amai ta si ti a zum. Zesu cu a hmu ih a apr ah a thum aw. A mah Rundamtu cu a hmu ih a mah duh dawttu sung ihsin nehtu si ding ti zumngamnak thawn fimkhur zet in a ral cu a do ringring (Rom 8:37).\nZiangtik lai khal ah Khrih ah nungih ziangkim a tulvek ih phurnak thawi hnatuan hi khristian ralkap pawl ih nehnak thuruk a si.\nZumnak hi adawtdawt in a um a si tihi kan theihhngilh lo a tha. Mi pakhat le pakhat zumnak a neihmi cio a bang aw lo ih mi pakhat nunnak hman ah zumnak niamcang le sancang a nei ding. A zumnak dinhmun ih zir in a cancan cu a raldonak ah a neh thei in a cancan cu a sung ve thei. A raldonak ah a kumkhua in zumnak hnget khoh a neitu cu mi lungawi bik hnagam bik ralkap a si. Khrih ih duhdawtnak theihcian tluk in thildang zianghman in ralram ih thlatemnak ah mi a kam lo. Khrih cu mai lamtang ah neihnak le sunglam nun ah thlarau ih celcilh nun ih nehnak hnak in thlidang zianghman in khristian pawl sual ral le satan ral le tisa ral thawi an do awk nak ah hahdamnak mi a pe lo. Misual pai fei le nam pawl a kham teitu cu zumnak ih ralthuam awmphaw hruh a si. "Ka zummi cu ka thei a si" tiah ziang vek harsa tuar nak lak khal ah "Ka ning a zak lo" ti thei tu mi pakhat a um. Cuvek zumnak neitu cun hitin asim, "Hi ban tuk a si ruangah beidawng in ka um dah lonak a si. Ka taksa ruangpi cu tum suk vivo hman seh la ka thlarau thinlung cu nitin te tharsuah ter ringring in a um a si. Cule can tawite sung harsatnak kan tonmi pawl hin a let tampi in kumkhua sunlawinak in pe ding" tiih cangantu hin cumi cafung thotho in "Hmuh theihmi thil kan zoh lo in, hmuh theihlo mi thil sawn kan zoh a siziang ruangah tile hmuhtheihmi thil pawl cu kumhua daih a si lo ih hmuhtheihlo mi thil sawn hi a kumkhua daih thil a si sawn. Pathian Fapa zumnak in ka nung a ti tu pa in cumi cakuat sung lala ah "leitlun hrangah khengbet in ka um ih leitlun cu ka hrangah khenbet in aum a si" a ti. "Kei ka hrangah nun hi Khrih a si" titu in cumi cakuat sung thotho ah "Ziangvek dinhmun khal ah um dingna lungawi ka thiam" a ti. "Khrih sungin ziang hmuahhmuah ka tuah thei" a ti Zumnak a tam poh le nehnak a tam sinsin! (Eph.6:6; 2 Tim.1:12;2 Kor.4:16,17; Kal. 2:20, 6:14; Phi.1:21, 4:11,13).\nHihin zumnak ih a thupit zia a man hi a tinep lo. Dungthluntu Piter cun "Mankhung" a ti (2 Pit.1:1). Khristian pawl in zumnak in nehnak an comi pawl ka sim ahcun tikcu in in daih lo ding.\nBible sung ih Hebru bung 11 nak hi thinlung tak in siar hnik uh. Mary sung ihsin Khrih a ra suah hlan, Thuthangtha in nunnak le eng cu a rak lengter hlan, Abel ihsin Moses tiang hmin khummi pawl hi thaten ziang ruangah an hmin khum a si ti hminsin ve hnik. Leitlun, tisa le Satan ral an donak ih an nehnak pawl hi thaten zohhnik. Cule zumnak in hi hmuahhmuah hi an rak tuah a si tihi hminsin tha uhsi. Hi pawl hin Messiah kamcia mi kha an zoh, tisa mit ih hmuhtheih lo kha zumnak mit in an rak hmu. "Zumnak in hi upa pawl hi hminthatnak an ngah a si" (Heb.11:2-27).\nHlanlai thuanthu lam ah vur her aw hrih hnik seh la, khuahlan zumlotu mi uk pawl ih a harsa bikhremnak hnuai ah ziang tin khrihfa pawl in zumnak cu an rak pawm feofeo ti zohhnik uhsi. Khrih hnawn hnak ih mai thihnak rak thlang sawn tu Polycarp le Ignatius vek milai hi kum zabi pakhat hnu pakhat ah a um lo. Upat tlak mi martar tuartu ralkap pawl ih thlarau cu cawhkuannak, thawngthlaknak, meisa ih urnak, le hnak pawl in a rak siatsuah thei lo. Rome uknak ih thuneihnak le leitlun lalnu pawl hin Palestine ram ih nga kai tu le mi naran mi malte pawl ih raktan thawm mi sakhua hi an rak ti ral thei lo ti kan hmu. Cuticun tisa mit ih hmuh theih lo mi Zesu zumnak hi kawhhran ih thazang a si ti theihhngilh hlah uhsi. Zumnak in nehnak cu an co.\nProtestant hram tohsalnak hi vun zohsal hnik uhsi. A rak hoha tu Wycliffe, Huss, Luther, Ridly, Latimer le Hooper pawl nunnak thuanthu pawl hi vun zohhnik uhsi. Hi Khrih ih ralkap mi bol hrelhrel pawl hin ziangtin an ral hami ah an ding ih ih an thuputmi hrang ziangtluk thih an ngam ti vun zohsal hnik uhsi. Ziangvek ral ah rak do? Ziangvek thuel awknak lak ah an rak ding? Ziangvek kalhki nak an rak tuar? Ziangvek tumtahnak an rak nei ih leitlun ral cu an rak do? Cuticun mithmuhtheihlo Zesu zumnak cu an cahnak thuruk a si ti theih hngilh hlah uhsi. Zumnak in an rak pah tlang.\nKan dung kum 100 sung ah kawhhran ah hmin sin tlak zet a rak tuahtu pawl thuanthu pawl hi vun zoh hrih uhsi. Wesly, Whitefield, Vennle Romaine pawl hin an mai san ih an suahpi pawl lak ah Mirang cozah mi upa pawl lakih sakhua dodalnak, relsiatnak le hmuh suamnak, le hremnak pawl karlak ah an rak tuar zia pawl malten vun zohhnik uhsi. William Wilverforce, Havelock, le Hedlley Vicar pawl hin ziangtin dinhmun harsa kar lak ah Khrih cu an dinpi ih Khristian thantar cu an rak dinpi suak ti zohhnik uhsi. Hi upat tlak Khrih theihpi tu pawl hin ziangtin dungsip loten a cemnetnak tiang an ding ih an ral pawl ih upatnak tiang an rak hmu thei ti hmin si uhsi. Cule mithmuh theilo Khrih zumnak cu an tawhfung a si ti thei ringring uhsi, zumnak in an nung, an feh, an ding ih an pah tlang.\nMi pakhatkhat khristian ralkap nun in a nung ding maw? Zumnak hrangah thlacam seh. Hihi Pathian laksawng a si ih himi laksawng a diltu pawl cun an dil lak lo a si. Na tuah hlan ah na zum teng teng a tul. Mi pakhatkaht in zumnak hrangah zianghman tuahmi a neih lo ahcun cucu zumnak a neih lo ruangah a si. Zumnak cu vancung lamzin a pan tu pa ih kekar hmai sa bik a si.\nMi pakhatkaht cu khristian ral cu do neh in a thanglian ding maw? Catbang lo in zumnak ih thang lian ding in thla cam seh. Nitin a nunnak ah Khrih ah nung in Khrih thawn naih sinsin le Khrih ah hnget sinsin in um tum seh. Nitin ih a thlacamnak cu a dungthluntu pawl thlacamnak vek in "Lalpa, ka zumnak hi thanglian ter aw" ti siseh (Lk.17:5). Zumnak na neih ahcun cucu thikse zet in kil khawi aw, Satan in cui na zumnak cu a thiar hlo duh a si. Zumnak cu na hloh tik ah a lung awi ngai ngai a si. Curuangah nunak kan duh ahcun kilhim aw ding kan si.\n3. Khrihfa sinak diktak cu ralkap tha a si.\nA netabik ih ka sim dingmi cu, 'Khrihfa sinak diktak cu ralkap tha a si' ti a si.\n"A tha" ticu zingvek dinhmun khal ah duh um zet mi tongkam a si. Leitlun ral hmuahhmuah cu a tam le a mal timen a sual thluh. Hmun hrekkhat ahcun raldo hi a lotheihlo ih tulmi a si-ram zalennak humhimnak, a cak raldo hi a lotheihlo ih tulmi a si-ram zalennak humhimnak, a cak lo deuh pawl kha midang ih siatsuahnak ihsin hum awknak, hi pawl ruangah hin lotheihlo ih ral kah a tul theu. Asinan hi pawl khal hi a sual thotho. Hihin thisen ticawk lo suah nak le thihnak a thlen. Dinhmun thlakthleng ding ih a tiar hrih lo pawl boruak dang pi ah rin lopin a thlen ter theu. Hi vek ralbuai nak hin ticawklo ih siatsuahnak le heukhau na a suahter theu. A dai zetmi insang ah nuhmei insang, nu le pa nei lo pawl a suahter. Hihin farah nak tumpi, siahkhawmnak le ram mipi tamnak tiang a thlen theu. Veng sung khawkhan dan pawl a siatsuah. Khristian rawngbawlnak le hnatuan pawl a siatsuah. A tawizawng in ral cu a sual pumhlum le siatsuahtu tumpi a si ih thlacam tu pawl hmuahhmuah in sun-zan ti lo in "Kan can tha ahhin daihnak in pe aw" tiah thla cam ding kan si. Asinan a tha mi ralkahnak a um. Cucu mi pakhat in sual tel ih a do mi a si. Cucu Khristian doral a si. Donak cu thlarau ih donak a si.\nA sile khristian raldomi cu ziang ruangah a tha kan ti thei ? Ziang thu pawl ruangah hi leitlun doral pawl hnak in a thupi sawn? Hi pawl hi cekfel in a sangsang ten ka run tarlang ding. Himi thu hi ngaihsak lo ih tanta men ding ka siang lo. Khristian nun hi zohman in a man an pek dingmi siar ta lo in an thawh ding ka duhsak lo. Zokhal a thianghlim mi nun in nung in Lalpa a tong ding a si ahcun khristian ral cu a do a tul ih thlarau ruahnak a neih a tul. Cucun ralthat nak, huaisennak, le tuarfeinak a tul. A sinan ka ca siar tu pawl ka theihter duhmi cu an ral an do thawk phawt cun bawmtu ti cawk lo a um a si. Ca thiagn in san le umzia nei lo in khristian raldomi hi 'a tha a si' tiah a ti lo. Ziang ka sim duh ti ka run tarlang tum ding.\na. Khristian raldonak cu a tha a si, ziangruangah tile, cui raldonak cu a tha bik ralbawi pawl hnuai ah a do a si. Zumtu pawl ih hotu le thu petu cu Rundamtu Pathian, Lalpa Zesu Khrih-fimnak ih famkim rundamtu, tawpcin nei lo ih a milai pawl duhdaw tu, le huham cahnak Pathian a si. Kan rundam tu ka bawipa cun a ralkap pawl a duaipi dah lo ih nehnak ah a a hruai ringring sawn a si. San umlo cangvaih nak a tuah dah lo. Thu a then sual dah lo ih thil a ti sual dah fawn lo. A mit in a ralkap lak ih a thin nem bik khal a theih hngilh dah lo. A cak bik lo bik le akilkhawi tul bik hman a kil khawi ih nehnak ah a hruai sual ringring. A thisen ih a leimi le a rundammi thlarau pawl cu hloral men ding ah le hlawnloh men ding ah an pamhmai tuk ih an man a khung tuk. Hihi thiltha a si rori.\nb. Khristian raldonak cu a tha. Ziangruangah tile bawmtu thabik thawi domi raldonak a si. Zumtui nun ah tawngtaihnak cu a um nan Thlarauthianghlim a sung ah a um ih Pathian huham cahnak cu cui Thlarau sungin a tul dan vek ih hmang thei ding in Pathian in a pek. Cuticun a mahcu Pathian Thlarauthianghlim cennak Biak inn a si. Pa Pathian ih hrilmi, Fapa thisen ih kholhmi le Thlarauthianghlim ih ti thar mi a si ih mahte lamcaw keng ih ralso a silo thlun ah a mahte a do dah fawn lo. Thlarauthianghlim Pathian cun nitin a nunah a zirh ih a hruai, lam a hmuh ih a fial. Pa Pathian in a huham cahnak in a kil him Fapa Pathian cun ziangtik lai khal ah Palai a tuansak ringring. Moses kha phairam ah ral a do tikah Pathian in tlangpar in a umpi vek in Pathian in a kil veng ringring. Curuangah hri phangthum hrual bang in thumkom Pathian ih kilvennak hnuai ah a um ruangah ziangtik hman ah a siat thei dah lo ding. Nitin ih khawkhannak ah a haidaih ih Pathian in zianghman a tlaksammi nei dah lo in a cawmdawl hai. Ti le rawl ah zianghman phanding a su um lo. Minung cun tisa sinak ah cahlonak nei hman sehla Pathian ziangkim ti thei tu ih umpi nak ruangah ziangkim a tul mi tuah suak thie lomi a nei lo. Pathian khurhawmnak hnuai ih khristian raldo cu ziangtluk thiltha saw a si!\nc. Khristian raldonak cu a tha. Ziangruangah tile ralkap pawl hrang ah a thabik thukam mi thawn do a si. Zumtu zate hnenah minung theihna lenglam ih a ummi thiltha thukammi cu a ciang ti a fiang. Ziangruangah tile thuphan per dah lole per thei lo Pathian ih thukammi a si ih a thukammi tuahsuak theinak dingah huham cahnak a nei. Curuangah a ralkap pawl tlun ah sual in thu a nei lo ding. Daihnak Pathian in a ralkap pawl ke hnuai ah saten cu a rialbek ding. Pathian in a ralkap pawl ke hnuai ah satan cu a rialbek ding. Pathian in a ralkap pawl nunnak ah thiltha a tuah thawk zo mi cu khrih ih ni sunglawi a thlen tiang a sunzawm ding ih ziang hman tlaksam mi um loten a tumta hmi vek in a tuah amkim ding. 'Tidai na tan tikkhal ah ka lo umpi dingih tidai in a lo fen thei lo ding a si ' a ti. ' Ka tuu pawl cu...an hloral lo dingih zohman in ka kut sung ihsin an la suak fawn lo ding '.'Ka hnen ih a ra tu cu ziang ti lam hman in ka khir lo ding '.' Amai in duhdawt nak sung ihsin zianghman in in thenthei lo ding a si ti ka fiang a si; thihnak siseh,nunnak siseh,.. a tu ih um siseh, hmailam ih um ding siseh...kan bawipa Jesu Khrih thawng in kan ta a simi Pathian ih duhdawtnak ihsin in then theitu ding\nsersiammi zianghman a um lo( Rom.6:14,16:20;Phi.1:6;Isai.43:2;John.10:28;6:37;Heb.13:5.Rom8:38,39). Hi tongfang pawl hi sui mankhuang tluk an si. Ralih kluhmi ralkap pawl in bawmtu an ra ti an theih tikah an lung a awi ih an tha a tho tukah an tha nerihkel hnak ih caksawn in an ral cu an do thei a si ti kan thei. Zan khua a tlai hlan ih bawmnak thukam an rak theihtermi kha waterloo ral nehnak ah khan ziangtluk a thupi ti kan thei ko ding ka zum. A sinan cuvek ral bawmnak thukam pawl cu Pathian in a ralkap pawl hrangah sankhuk rei ah a mai duhnak thukam pawl cu zianghman reltlak an si lo. Hi Pathian ih sankhuk thukam pawl hi khristian ralkap pawl hrangah thil tha a si.\nd. Khristian raldonak cu a tha. Ziangruangah tile hihin minung hrang ih thil thupi bik le thiltha bik a suah ter. Rinhlelh ding um loin khristian raldonak ahhin sual buainak,vansanglamnak,hliamhma putnak,fimkhur tul zetnak,rawl-ulhnak,cohnak le bangnak pawl a um a si. A sinan zumtu Khristian ralkap hmuahhmuah cu Pathian duhdawtnak sungin nehtu an si ringiring(Rom.7:37). Raldonak ralram ah Khrih ih ralkap pawl a hlo, a thi le ralkaihmi tivek an um dahlo. Khrih ih ralkap innsang pawl hrangah mithi zuunngai le lusuun tivek a um dah lo. Zing nisuah pek te ih ral an thawh laiih mipum zat in zanlam cawlhhmun khal ah an kim fekfek. Mirang ralkap pawl crimean campaign hrangih Lodon ihsin a ehsuak pawl lak ah Lodon hmusal nawn lo in ralram ah lu phum ta mi tampi an um. Asinan, Pathian ih dinmi ralkap pawl cu vanram an thlen tiukah mi pakhat hman a hlovai an um lo ding (Heb.10:11). Cu tikah kan ralbawi tumpi ih tongkam pawl hi ziangtluk a dik in a amkim a si ti kan thei fiang leh ding,"Ka hnen ih i pekmi pawl lak ihsin zohman ka hlohlo"(John 18:9). Nehnak a ciang cia mi raldo cu a tha a si.\ne. Khristian raldonak cu a tha.Ziangah tile a dotu ih thlarau hrangah thiltha a tuah a si. Ral donak danghmuahhmuah cu an tha lo,siatnak le tumsuknak lawng an thlen. Minung thinlung ih a tha lo bik siatnak ruahnak pawl an ti lang. Minung thinlung ih a tha lo bik siatnak ruahnak pawl an ti lang. Minung sia-tha-theihnak a ruhseh ter ih sakhua nak le thlarau lam thil mi a ngaihsak lo ter. Khristian raldonak lawng hin minung ih ruahban lo thatnak a suahter. Cucun hnuai dawrnak le duhdawtnak a suahter, ih hamtamnak le tisa mi sinak a reh ter tlun ah milai thinlung ih ngaihvenmi kha vanlam thiul ah a her ter. Pitar, putar le damlo pawl hin khristian ral-sual leitlun le tisa an donak ah an sir aw dah lo. An sirawk nak um sun pakhat cu Khrih hi tuan ten an rak zum lohili lo hi pawi an ti theu. Mithianghlim ropi Philip Henry ih tonmi hi midang khal in an ton theu mi a si. Nineta bik ah a sungkhat pawl hnen ih a sim ta mi cu"Khrih rawngbawl inamah rian ih umnak ahhin nan theih ding mi le nan hminsin dingmi pakhat ka duhmi cu ,hi leitlun ah minungin lungawi rawng lawng bawl hi a si" a ti . Aw, hihi thiltha rori a si.\nf. Khristian raldonak hi a tha.Ziangruangah tile hihin leitlun ah thiltha a tuah. Raldonak dang hmuahhmuah cun tlaksiatnak,siat suahnak, le hliamhma pawl a suahter. Ralkap tampi ramsungih an vah an tawihnak hin ramsung um pawl hrangah mangbang vansannak a thlen.Khui tawk ih an um pohpoh ah farahnak, siarnak le natnak a thlenter. Milai hliamnak, thilri siatsuahnak,thinlungput le nuntudan siat pawl a phunphun in a thlun. A sinan khristian ralkap pawl ih suahter mi cu thildang pi a si.Khitawk ih an um khal ah an nih cu thlawsuah mi an si . Sakhua nak le nuntudan dinhmun pawl an sangter. Zurit hmannak,cawlhni bawhsiarnak, le tisa lam ih khawhral awknak, rin um lonak pawl thangso lo dingin an veng ringring. An ral pawl hnen hman in upatnak an hlawh. Ralkap leen le ralkap bur umnak hmun pawl hin an kiangkap inhnen pawl hrangah thiltha an tuahmi na hmu khat zet ding. Na duhnak nak ah va feh aw la khrihfa malte an umnak ahcun thlawsuahnak na hmu ding .Aw, hihi thiltha a si ngeingei ding.\ng. Khristian raldonak cu a tha. Ziangruangah tile a do tu hmuahhmuah hrangah lawmman ropi thawn a tawp. Khrih in a mi rinum pawl hnen ah ziangvek lawmman a pe ding ti hi zo in a sim thei? Kan Pathian le kan Ralbawipi cun a mah a dinpi tu pawl thrangah ziang vek lawmman a pe ding ti cu a rak simcia thei kan um maw?ramtha ih um pawl cun an ramsung ih nehtu ralbawi pawl hnen ah an lawm man thatha le upatnak a phunphun an pe theu. A sinan, kumkhua daih zianghman pek theimi an nei lo. Siangpahrang inn, Blehheim le Strathfieldsy tivek pawl khal hi reilote sung lawng nawmpi theihmi an si. A cakbik ral bawipa pawl le ralkap pawl khal ni khatkhat ah tuksumza an tong le ding. Cuti a si laiah Khrih ih ralthuang dungah sual, leitlun le satan a do tu pawl hi tehkhin ding rual lo in an tha sawn deldel a si. Leitlun an dam lai ahcun mi upatnak malte lawng an hmu men ding. A sinan a tuarfainak ruang ah thiltha sawn, leitlun mi pawl ih cawisannak hnak ih tha sawn deldel cu a hmu leh ding. A hlo thei dahlomi cawimawinak lukhum a khum leh ding. (I Pet.5:4). Hihi thiltha a si hrimhrim.\nKa thinlung sungah khristian raldonak cu a tha a si tin ret uhsi. A tha taktakmi sawisel ding um lo, le tumtahnak khal ah a tha mi a si. Asinan a thenlawng kan hmu lai. Sual buainak cu kan hmu nan a cemnetnak a si hrih lo; phuansuahnak cu kan hmun nan a laksawng a si hrih lo; khros cu kan hmu nan a lukhum a si hrih lo. Mi hnuaidawr malte, thlarau lung kuai, thinpem thlacammi minung, harsatnak pawl le leitlun ih hnawl mi pawl kan hmu; a sinan an par ih a ummi Pathian kut, an par ih Pathian a lung a awi siamso mi, ropitnak lalram an hrangih remcia mi pawl hi kan hmu thei lo. Himi pawl hia zate hmuh ah lang ter lai dingmi an si. A langmi thil lawng hin thuthen hlah uhsi. Khristian raldonak ah kan hmu theimi hnak in thiltha kan ruah ban lo tampi a um a si.\nA tak nunram ih nunpi ding tongkam malte thawn thu ka cemter hrih ding. Kanc anvo hi leitlunmi pawl in buainak, mah le mah ti re thei awter le thil fate men an ruah lai fang a si. Tuvek tikcu ahhin rawngbawltu hrek khat cum zumtu pawl an thlarau doral ngaihthat lo dingin an thangharh hai ding. Curuangah thlarau doral tumpi thu hi malten run telh bet ka duh.\n1. Leitlun lawmman ngah nak ding hrangah na rak beibuai zet tla a si men ding. Tangka le sumsaw, hmunram le thilri, thu neihnak, nawmnak pawl ngah dingah na thahri hmuahhmuah rinzet in na rak tang rero tla a si men ding. Cuvek cu na dinhmun a si ahcun ralring aw. A kha zet mi beidawnnak thlaici na tuh rero a si. Na dinhmun hi na ruatthat lo ahcun a tawpnak cu riahsiatnak thawn zal ruairo a si leh ding\nMi thawng tampi in na fehnak vek hi an rak feh zoih rapthlak zet le sankhuk siatnak ah a tawp a si ti an rak thei tlai tuk theu. Leitlun lennak le upatnak, sinak pawl hrangah bang zet in an rak tuan ih Pathian, Khrih le vanram a ra thleng lai dingmi leithar cu an dung an tun. Cuticun ziangvak tawpnak saw an rak ton? A tu le tu cawp le cawp ah an hmuhmi cu an nunnak pumhlum hi an rak hmang sual ti a si. Ram hruai tu mipakhat in a thih zawng hi leitlun ih a can neihmi neta bikah "Ral cu do a si, ral cu do a si; a sinan nehnak cu hmuh a si lo" a ti mi vek ih a kha zet mi tawpnak an tong ve theu.\nNa lung awinak ding ah Lalpai lam ah tangve thlang aw. Dunglam ih na zumlo nak le na pawisat neih lo pawl kha tanta thlang aw. Thu ruat lo le ruahnak umlo leitlun zin kha suahsan thlang aw. Khros kha phur in Khrih ih ralkap tha si thlang aw. "Zumnak doral kha thaten do aw" la cuticun na lung a awi dingih na him ding.\nSakhua thu theihnak um loin tulai santhar fa le pawl hin ziang tin daihnak an hawl theu ti hi ruat hnik aw. Greeks, Romans, Swiss, Tyrolese minung pawl hin ramdang pawl hngawng kawl bun duh lo ruangah ziangvek zonzaihnak an tuar ti kha ruat hnik aw. Hivek zohthim ding pawl hin na nun ah thiltha cawn duhnak neih ter seh. A siattheimi lukhum hrangah milai hin hituk an zuam ahcun a siat thei lo mi lukhum hrangah ziangtluk tuah ding le zuam ding saw na si, ruat hnik! Thangtharh thlang aw la rapthlak zet ih saltannak kha ngaihsak hnik.. nunnak, lungawinak, le zalennak hrangah tho aw la, do aw.\nKhrih ih ralhruang sungah hmin telh ve ih do ding hi tih hrimhrim hlah. A lo rundam tu na Lalpa in a hnen ah a ra tu zohman a khir dah lo. A dullam puk sungih David bang in a hnen ih a ra tu pawl ku ziang vek tlin lonak an neih khal le a khir dah hai lo ih lung awi ten a pawm hai sawn a si. a sual a sir ih a zumtu pohpoh cuKhrih ih ralkap lakah telh ve ding ah a sual tuk ti a sum thei lo . Zumnak in a hnen ah ;a ratu hmuahhmuah cu pawm an si ih ralkap thuam in thuam an si ih,hriamhrei cu pek an si ih a tuldan vek in zirh an si tlun ah a neta bik ih nehnak ni tiang tuah famkim ter an si. cui ralkap pawl lak ah cun na hrang ah hmun a um ve a si.\nNa hmin khum zo mi a si ahcun do sunzawm vivo dingah tih aw hlah. Na nunnak le na thinlung zate pe in ral do tu ralkap tha na si poh le na ral donak ah na hna a ngam deuhdeuh ding. Rinhlelh ding a um lo,na ral a cem hlan ah buainak,cohnak,le dohar zet na timi na tong ding. A sinan hi pawl lak ih pakhatkhat hin ziang ti lam hman in dung lo sip ter hlah seh. A lo do tu hmuahhmauh hnak in na lamtang tu cu a tumsawn a si. Sankhuk saltannak le sankhuk zalennak cu na hmai ah hril dingin a um a si. Zalennak thlang aw la a tawpnak tiang cui na zalennak lo dal tu cu do aw.\n2. Khristian doral cu na thei,na do ih ralkap na sinak a langter zo tla a si men ding. Cuvek cu na dinhmyn a si ahcun na ral kap pi pawl ih thu simmi letha peknak pawl kha ngai aw. Na hnen ih ka simvek in keimah le kei mah le kei mah khal ka sim aw ve a si. Thilthleng cia kan theihsal nak in kan thinlung tharter uhsi . A hrekkhat cu tha te ih ka theihthei lomi tampi an an um.\nNehnak cotu ding ralkap kan si ahcun Pathian ralthuam ih thuam awk hi theihhngilh hlah uhsi. Kan thih tiang in hi ralthuam lak ih a fate bik hman kan tul lo ti thei ding kan nei lo. Thutak taikhap, diknak awmphaw sawn, zumnak ralphaw, le thlarau namsau pawl hi anzaten an tuldan an bang aw thluh. Ralthuam hrekkhat pawl cu tanta in a hrek khat pawl lawng hmang in ni khat te hman kan nung thei lo. Tuihlan kum zankhat rei ah Khrih ih ralkap ralthiam pakhat in hitin a rak sim, "Vancung ram ahcun ralthuam kan hruh nawn lo ding ih ceimawinak thuam thawnkan thuam aw ding a si. A sinan hi leitlun ah cun kan ralthuam hi asun a zan ti lo in kan hruk a tul a si. zan itthat lai khal ah kan thuam awk ringring a tul. Kum thawngkhat le zariat rei lai an Khrih ih ralkap tha pakhat pai tongkam hi vun ruat hnik uhsi: "Ralkap cun a bawipai duhnak kha a thlun ih ralkap a si lomi mi meimei pawlthuhla ah acawk kalh aw lo" (2 Tim.2:4). Hi tongkam hi ciangtak in thei ringringuhsi.\nMi hrekkhat cu a thawk ah ralkap tha zet vek in an au ciamco ih rallak thlen taktak tikah cun an tlan hlo theu a si khal theihhngilh hlah uhsi.\nBalaama, Judas, Demas le Lot ih nupi pawl dinhmun kha theihhngilh hlah uhsi. Minung lam ah ziangvek cahlonak le tlamtlinlonak kan neih khal asi le thutak zet le mi taima mi si uhsi.\nDudawttu rundam tu in zing, sun, zan, ti um loin hmu ih in kilveng ringring asi, ti khal theihhngilh hlah uhsi. Kan tuar thei lo mi thlemnak kan par ah zianghman a thlenter lo ding. A mah rori kha thlem in a um zo ruangah thlemnak kan tuar tikah a na kan tuar mi khal hi a thei thluh a si. Hi leitlun lalpa in Amah Jesu rori kha rak ti tiat a tum zo ruangah hi leitlun ih kan ral donak khal a thei thluh a si. Curuangah kan zumnak hi hnget zet in kaihnget uhsi. Ziangah tile.\nPathian Fapa Jesu cu kan Puithiam sang a si ih Pathian umnak hmun rori ah kan hrangah puithiam in tuan sak a si (Heb.4:14).\nKan hlan ah mi thawng tampi in tui kan do rero mi ral hi an rak do ih an mah a duhdaw tui humhimnak sungin an ral cu an neih ih an sankhuk innpi anthleng zo a si ti khal thiehhngilh hlah uhsi. Tufa no thisen sung in an ral cun an neh ih cuvek thotho in kan nih khal in neh ve ding kan si. Jesui bantha cu a cak kelten a cak ringring in, a duhdawtnak cu a kelten a hmuh ringring a si. Kan hlan ih mi thawng tampi a runsuak a si. "Amai sung ihsin Pathian hnen ah a ra tu hmuahhmuah cu khuitawk hmun ih ta khal a run suak thei" Curuangah rinhlelhnak le tihnak cu hlawnhlo uhsi. Zumnak le tuarfeinak in thukam ro a co ih an mah pawl kanzawm ding hngak tu pawl dung hi thlun uhsi. (Heb.7:25; 6:12).\nA netabikah, tikcu cu a tawite ih Lalpai rat ni khal hi a nai te zo a si ti khalhitheihhngilh hlah uhsi. Tui hnu lam ral malte cu do a si ding ih taw-taw-rawt netabik cu tum a sihnu ah daihnak Lalpa in leithar le van thar a uk ding. Malte buainak, doral, riah siatnak, thihnak, le sual pawl cu sankhuk hrangah 'mangtha' tin cibai kan buk cing cing ding. Curuangah a tawp tiang do sunzawm uhsi. In rundamtu kan ralbawi pa in hitin asim "A nehtu cun ziangkim ro a co ding, an Pathian ka si dingahih,an nih cu ka fa le an si ding" (Thupuan 21:7).\nJohn Bunyan ih Pilgrim's Progress cabu ah a hmanmi tongkam mawizet thawn tui ka thu ka cem ter hrih ding. Vanram lamzin zawh ih khualtlawn nak ih a hmuhmi thianghlim bik kha a tarlang: "Himi thluh hnu ah tawmvang celcel a umih Pu Tutakhrangih Hnavang cu midang bangin a hmin kawh a si hnu ah khatlam ral ah kuat a si. An kawhnak cu theihthei nak dingah tongkam hi an hmang: 'Tuikhur ih hri kha a cat zo' (Thu.12:6). Cule hi kawhnak a theih tikah a rualpi pawl kha a ko ih hi thu hi sim hai: "Ka pai inn ah ka fehtthlang ding; harsa zet in hitawk hmun thlengka si nan, tui ka umnak hmun thleng thei dingih harsa ka tuar mi hmuahhmuah ka sir aw lo. Ka khualtlawnnak ih nehnak ka ngahnak ka naam le ka ralthatnak le ka taimak nak pawl cu a hnen ah ak pek. Ka taksa parih hminsinnak hamsi ka phurhmi pawl hin tui lawmman i pe tu ding ih ral ka donak cu a langterding". Inn a feh dingmi a thlen tikah mi tampi in teva kap ah an thlun ih tiva a kaanzawng ahhitin a sim, "Aw, thinnak, na tur cu khui ah saw a si ? Cuticun ti-thuk lam ah a pan vivo phah ah lungawi tahaw a au suak, "Aw, thlanmual, nanehnak cu khuiah saw a si?" Cuticun tiva rlakhat a kaan suak ih khatlam raal ah taw-tawh-rawt le onmawi phunphun thawn a mah hmuaknak a on celcel".\nKan tawpnak cu hivek sihram seh! Kan nun sungah raldonak um loin thianhlimnak a um thei lo ih, kan thihhnu ah cawimawinak le lukhum khal a um thei loa si tihi theihhngilh hlah uhsi! (Na thih tikah onmawi in a lo hmuakding maw, ha cang rial nak on in na hmul a lo tho ter ding maw?).1


Kawhhran lenglam ah Kekar Suak - Chinland Today Media\nKawhhran lenglam ah Kekar Suak\nSeptember 7, 2012 12:24 am·0 comments\nBible Siar Ding: Thufim 11:1-11\nDingnak in miphun a cawisang; Sualnak cun miphun mual a photer. – Thufim 11:1-11\nZiangmi in ram le miphun maksak a dinsuah? Mihrek in raalkap cahnak huham, sipuazi (economic) ih miciahneh, asilole mifim le cathiam mipum ziangzat an um timi in a si, tiah an ti. Mitthen cun ram tthangso le huham cahnak thawn a khatmi ramdang pawl thawn kom aw thiam ding asilole a tthangso lomi ram farah pawl bom duhnak thinlung neihnak in a si ti’n ruahnak an pek ve. Santhuanthu tluan ah, ram le miphun pawl cun leilungpi ih mit-hmuh ah siangpahrang uknak saktuahnak in le raalkap thazaang cakternak in anmah te’n an khaisang aw.\nSihmansehla, ram le miphun pakhat in raalkap thazaang cahnak le huham neihternak pakhat men lawng cun a ram a dinsuah thei lo ding. Mifimthiam (scholar) pawl in khuahlan Roman Empire pi ih tlaksiatnak thuhrampi an zingzoi tikah an hmuhmi cu ram uktu pawl ih nuncan ziaza siatralnak le ram uknak ah dingfelnak nei loin nawhthuh einak le siatralnak (corruption) ruangah a si ti’n an phuang. Thufim 11:11 in raalrinnak in pekmi cu, “Miding pawl in thluasuah an pek tikah khua le ram cu a tthangso; asinain mi ttha lo pawl ih ttongkam in khuapi cu a siatter,” ti a si.\nCaan tampi ah zumtu Christian pawl in Pathian hna kan ttuannak hi kawhhran sung lawngah si dingin rii kan khiah ih leiteek kan tuah ttheu. Asinan kan innhnen vengpa pawl duhdawt ding le hih khawvel mizapi hrangah cite vekin alnak nei dingah le meifar vekin tleu ding kan si zia kan theih hngilh pang ttheu in ka thei. Nuamnungzet ih kan to mennak dinhmun ihsin kan tho ih Pathian hrangah pumpe in hna kan ttuan tlang cio asile Patian hmin cu mikip nun in sunloih a si ding. Cuti’n Pathian sunloih (glorify) ih a um tikah ram le miphun cu khaisan (exalt) a si ding.\nBawipa, ka khuatlang nunnak sungah Na hmin sunlawinak langtertu si dingin in bawm hram aw. Cite vekin ka al ih meifar vekin alh in kan feh theinak dingah in tthangharh aw. Mahte khawvel daan ih khaisan awk a zuam rerotu si loin Pathian Ttongkam sungah hrambun ih nun thlenghtu in siter hram aw.\nKawhhran lenglam ah suakin ka miphun le mibur sungah ziangfahnak langter thei dingah khui tawk hmun ah ziangti’n ka cangvai ding?\nMi Bawmtu Kut


Thukammi Famkim - Chinland Today Media\nJanuary 22, 2012 12:02 am·0 comments\nA tiam cia vekin Bawipa in Sarah cu a thluasuah ih, Sarah cu nau a keng ih Abraham tar zawng ah fapa a hring. Pathian ih a sim ciami tikcu a thlen in fapa an nei.\n–\tSeem. 21:1-2\nBible Siar Ding: Seem. 21:1-20\nIsaak le Ishmael, thutiamkam ih cithlah le tisa daan ih cithlah inn khat ah an um tlang. Harsat le buainak tikcu caan a thleng, ziangahtile Ishmael in Isaak a hnaihnok ruangah. Hih thu ahhin Abraham ih cithlah Isaak ih thu na hmu fiang ding. Tisa nunnak le daan cu hlonhlo a ttul ringring zia na hmu ding. Cule Sarah in, “Hih sal nu le a fapa hi dawi aw. Ka fapa Isaak ih a co dingmi ro hi hih sal nu ih fapa in malte hman dai hlah seh,” tiah a ti (Seem. 21:10). Cutikah Abraham cu a thinharzet. Tuah dingah a harzetmi a si, sikhalsehla tuah ding rori a ttulmi le a si fawn. Na tisa duhhiarnak thihter a si hlan lo na thinlung sungah iksik nahsuahnak, buainak a um ringring ding. A huham in a lo uk ih a lo kilkhawi tik lawngah na nunnak cu daihnak le lungawinak in a khat ding.\nIsaak cu tlangval mawi mi piangzet ah a hung cang. Kum kul hrawng a ti ah hniksaknak dang pakhat Abraham nunnak ah a thleng saal lala. Pathian in a hnenah, “Na fapa hruai awla, ka lo hmuh dingmi tlang parah raithawinak ah hlan aw,” a ti (Seem. 22:2). Hih thu hi Abraham in midang a sim dingah na ruat maw? Zohman a sim lo ti ka zum ngam. Isaak cu a thinlung laimuril a si, Pathian in amah cu na cithlah a timi a si. A tuah dingmi ziangso a um? Pathian in fapa a pek thei vekin Pathian cun a fapa cu thihnak ihsin a nunter saal thei ti a zum ngam a si. A nupi Sarah a sim maw? Sim lo. An innsang ah thinharnak nasatak a thleng. Hih thu hi amahte lawngin a tuar ti ka zum. Pathian in na nunnak ah thuthup a lo sim tikah zohman sim hlah aw. Minaa parah kut suangih thlacam ding a lo fial a si khal le zohman sim hlah, feh in tuah mai aw.\nAbraham in a fapa neihsun Isaak cu raithawinak ah a pe thei. Na tontehmi harsatnak parah thazaang ka lo pe duh. Mihrek in an tonmi buainak cu midang hnenih a thlengmi hnakin har cuangah an ruat ttheu. Harsatnak cu na nun thianghlimternak dingah a si. Pathian in hman a lo duh ruangah meisa in a lo hniksak taa a si. Hniksaknak tong dah lo pawl cu tuar theinak an nei lo ding. Sikhalsehla Jesuh in kan tuar thei lo khop tiangin hniksaknak in tuarter lo ding (1 Korin 10:13). Pathian in Abraham a hniksak hlanah a tuar thei ding ti a thei cia, nangmah tla na neh thei ding ti thei cia in a lo hniksak a si.\nHniksaknak tong ding mi kan si. Sual hua ding le dingfelnak duh ding mi kan si. Pathian thawn pawlkom aw ringring ding mi kan si. “Amah sungah khua kan sa” (Tirh 17:28).\nHniksaknak ih manneih zia na theih asile Pathian hnenah ziangdang hnakin lungawithu na sim thei ding.


Phar dawlmi Pahbalnak - Chinland Today Media\nJanuary 31, 2009 12:31 am·0 comments\nTisa hiarmi, hmuhmi le duhmi thil, hmaihngal porh awknak hmuahhmuah hi Pathian hnen ihsin a rami an si lo. –1 Johan 2:16\n– Suahlannak 25-26\n– Matthai 20:17-34\nPeng 4000 saumi Taluk ram ih Great Wall phardawl cu an ram saklam ihsin a run dotu pawl khamnak ih sakmi a si. 259-210 BC ah siangphahrang Shi Huangdi in phardawl a thok. Asinain AD 1644 ah Manchu pawl in pahbal in an ra lut. Ming siangphahrang cithlah raalbawi nawhthuh pekin an lut theimi a si.\nJerusalem khua hlun phar an dawllai ah Nehemiah in a dodaaltu an raal pawl ih phiar an tum daan a thei ngah. Curuangah raalvengtu a tuah. Hnattuantu a hrek in an ttuan ih a hrek in raal an kil (Neh. 4:13-18).\nKhristian kan si vekin kan thlarau nun zianghman in a pahbal lonak dingah kilhim kan ttul. Khristian pitling khal in kilven awk a ttul thotho.\nJohan in raal kil ding hmun thum in sim. Tisa hiarnak, mit ih zoh hiarnak le porh awk hmang nun (1 Johan 2:16). Himi raal pawl in Pathian hnen le a Ttongkam ihsin in pial hloter ih raal pawl lut thupnak ding ong an taanta.\nTuni in lemsiahtu thil theih suak tum uhsi! Kan daithlang pangih sangka sungah sualnak a lut ahcun an karhzai dingih in cimnen ding. Phar pahbal ding siang hlah uhsi!\nSual ttha lozet ih thil tuahnak a si lo men ding,\nKan hna in ngamter ih kan zumnak tthang ding a dawn;\nThil fate takte men a si ttheu,\nKan mit a kaih hrem ih lungawinak in ruk sak.\nLeilung le a sungih thil milai ih tlaihsanmi pawl an hloral vingvo nain Pathian duhnak a tuahtu cu kumkhua in a nung ding. (1 John 2:17)


VCTH | Archive | Nitin Manna | 3\nHome » Archives by category » Nitin Manna (Page 3)\nNITIN MANNA February 26 Zarhpi Ni Thupek Thar Sungah Jesuh in, “Bawipa na Pathian cu na thinlung zate, na nunnak zate le na ruahnak zate in na duhdawt pei” a ti. – Matt. 22:37 [Daan. 6:1-9] [Audio clip: view full post to listen] Herman Wouk in Leitlun Ralpi Vei hnihnak…\nComments Off on Thupek Thar Sungah / Continue reading →\nPosted on February 25, 2017 by vcth and saved under Nitin Manna\nNITIN MANNA February 25 Zarhte Ni Ruat Hnik Aw A hnatuan a zahpi lotu le Pathian thutak Thuthangtha cu dikzet ih a sim fiangtu si dingah Pathian lungkimnak ngah dingin zuam aw. – 2 Timote 2:15 [2 Peter 1:16-21] Ka rualpi pawl thawn Luka bung 15 sungih ngaidamtu a pa…\nComments Off on Ruat Hnik Aw / Continue reading →\nPosted on February 24, 2017 by vcth and saved under Nitin Manna\nNITIN MANNA February 24 Tlawngkai Ninga A Taktak Thinsauzet in hnaihnawhnak, zinfetnak le harsatnak a phunphun kan tuar ih cuti cun Pathian riantu kan sinak kan langter. – 2 Korin. 6:4 [2 Korin. 6:3-11] [Audio clip: view full post to listen] Thil-hlun zuartu nu in a bil aw hnuaihnimi baseball…\nComments Off on A Taktak / Continue reading →\nRam Dang Mi ih Pathian\nPosted on February 23, 2017 by vcth and saved under Nitin Manna\nNITIN MANNA February 23 Tlawngkai Nili Ram Dang Mi ih Pathian Mi hrekkhat pawl in, “ramdang pathian pawl ih thuhla a sim a bang,” an ti. Ziangah cuti’n an ti tile Paul in Jesuh le A thawhsaalnak thu a sim ruangah a si. – Tirh. 17:18 [Tirh. 17:16-31] [Audio clip:…\nComments Off on Ram Dang Mi ih Pathian / Continue reading →\nPosted on February 22, 2017 by vcth and saved under Nitin Manna\nNITIN MANNA February 22 Tlawngkai Nithum Caan Tawite Hnatuan Cule hih ruahsannak in kan beidong loin in tuah, ziangahtile Thlarau Thianghlim sung ihsin Pathian in a duhdawtnak cu kan thinlung sungah a burh zo. Cuih Thlarau Thianghlim cu Pathian ih in pekmi laksawng a si. – Rom 5:5 [Rom 5:1-5]…\nComments Off on Caan Tawite Hnatuan / Continue reading →\nA Dikmi Lamzin ih Tlaan\nPosted on February 21, 2017 by vcth and saved under Nitin Manna\nNITIN MANNA February 21 Tlawngkai Nihnih A Dikmi Lamzin ih Tlaan Simon Peter in, “Bawipa, zo hnenah so kan feh cuang ding? Kumkhua nunnak petu Tongkam a neitu cu Nangmah na sisi! – Johan 6:68 [Johan 6:53-69] [Audio clip: view full post to listen] Pastor ka tuan sungih a harbik…\nComments Off on A Dikmi Lamzin ih Tlaan / Continue reading →\nAtu Caan Cu Ding Hrih Aw\nPosted on February 20, 2017 by vcth and saved under Nitin Manna\nNITIN MANNA February 20 Tlawngkai Nikhat Atu Caan Cu Ding Hrih Aw Bawipa ih bomnak cu thinsau in ka hngak ringring, cule i run ngai ih ka aunak aw a thei. – Saam 40:1 [Mipum. 9:9-23] [Audio clip: view full post to listen] Mawtaw colhnak ih ka mawtaw colhter ding…\nComments Off on Atu Caan Cu Ding Hrih Aw / Continue reading →\nPosted on February 19, 2017 by vcth and saved under Nitin Manna\nNITIN MANNA February 19 Zarhpi Ni Sibangsehla Ni U le nau pawl, nan hnenah hniksak harsatnak a phunphun a thlen tikah mi vannei kan si tiah ruat aw uh; ziangahtile nan zumnak in cubangtuk hniksak harsatnak nan neh tikah tuar theinak a ra, ti nan thei. – Jeim 1:2-3 [Jeim…\nComments Off on Sibangsehla Ni / Continue reading →\nA Zate’n Sim Aw\nPosted on February 18, 2017 by vcth and saved under Nitin Manna\nNITIN MANNA February 18 Zarhte Ni A Zate’n Sim Aw Miseenpi pawl, ziangtik khal ah Pathian rinsan ringring uh. Amah cu kan beunak lungpi a si, Nan harnak hmuahhmuah a hnenah sim uh. – Saam 62:8 [Saam 62] [Audio clip: view full post to listen] Digital aw khumnak lei i…\nComments Off on A Zate’n Sim Aw / Continue reading →\nMawtaw Kholhnak Ah\nPosted on February 17, 2017 by vcth and saved under Nitin Manna\nNITIN MANNA February 17 Tlawngkai Ninga Mawtaw Kholhnak Ah A thukmi tidai sungih na feh khal le na hnenah ka um ding. Na tonmi harsatnak pawl hin a lo neh lo ding… Hremnak harsa khal in a lo naater lo ding. – Isaiah 43:2 [Isaiah 43:1-13] [Audio clip: view full…\nComments Off on Mawtaw Kholhnak Ah / Continue reading →


Israel Ih Um Australia Pacang Cu Kum 8,000 Sung Israel Ram Suahsan An Siang Lo – Meifar\nIsrael Ih Um Australia Pacang Cu Kum 8,000 Sung Israel Ram Suahsan An Siang Lo\nAustralia tlangval le Israel fala cu an duhaw ih an neihawk hnuah fate 2 an nei. An ṭhenawk hnuah a nupi in a fate 2 hruai in an ram Israel ah a tlunsan, 2012 kum ah kum 44 mi Noam cu a fale pahnih kiangih um dingin Israel ram ah ava feh. Cumi hnuah an nupa karlak thu a buai vivo, an ṭhenawk hnuah innsang nu in a fale 2 cawmnak dingah sumpai pe ṭheu dingin court ah taza a cuai.\nIsrael court in an thuhla hi a buaipi rero hnuah, ‘Na fale pawl cawmnak ah $3 million na pe ding, na pe lo asilen kum 8,000 sung Israel ram hi na suahsan thei lo. December 31, 9999 lawngah nan ram ah na tlung thei ding” tin thu an ṭhencat.\nIsrael daan le dun ah nupa an ṭhenawk hnu khalah mipa in a fale pawl cawmnak ah sumpai a pe ṭheu ding tin daan aum, thlatinten a pe lo asilen a pek lo thla ah ni 21 sung thawng a tla ding timi daan le dun an rak nei.\nCun, nunau in a fale cawmnak ah a pasal hlun hnen ihsin sumpai a ngah lo asilen nunau in a pasal hlun ih khualtlawnnak, vaksuak thei lo dingin thubuai a thehlut thei. Noam in, “2013 kum ihsin Israel ramsung ah ka tang zo, midang Israel nunau neitu pawl khalin buainak phunphun an tong” tin Human Rights Groups hnenah bawmnak ava dil.\nKaren Fala Cu US Ah Police Officers A Ṭuan


Chinlung Nunphung Puai ih Thulu le Agenda An Thleng - Chinland Today Media\nChinlung Nunphung Puai ih Thulu le Agenda An Thleng\nNovember 9, 2014 4:36 am·0 comments\nRam thum kom Chin tlawngta pawl tonkhawmawk ding Chinlung Nunphung Puai ih thulu le agenda pawl November ni 7 ih an tuahmi meeting ah an thlengthu theih a si.\nMani ih Chin ramkulh Hakha khualipi ih an tuahmi Chinlung tlawngta pawl hotu tonkhawmnak ah ram thumkom tlawngta hotu mipum 500 tha an suak thei i cutawkah ChinLung Nunphung Puai timi cu Chinlung Tlawngta pawl Lairelnak le Nunphung Puai tin a hmin an thleng. Hi ni a hlankhan lairelnak a tlunlam bang ih thuthluknak an tuahmi a si.\n“Nunphung phuai timen cun NGO pawl an lunglut lo. Cunah proposal tuah tikah a har deuh. Curuangah Laireltlangnak timi kan betsal. A umcia mi thulu khal ah Lairel tlangnak cu a um thotho ding. A thulu lawngah Lairel tlangnak timi a lang lo men” tiah cangsuak committee sungtel pakhat a si mi Salai Van Thawng Thang in The Messenger Media ah a sim.\nTui’ kum November thla thok ah tuah ding ih an hisap mi Chinlung Nunphung Puaipi cu sumpai lam remcan lonak ruangah hmaikum 2015 April thla ni 8-10 ih tuah ding in a ni an thawnsal.\n“Nunphung hmuhawknak pakhat lawng si lo in hmailam caan Chin tlawngta pawl ziangtin ke kan kar ding, cun Kawl ram pumpuluk Chin tlawngta bu din thei ding khal kan rel tum” tiah cangsuak committee hotu Salai Ngun Lian Sang in The Messenger Media ah a sim.\nCui’ an relkhawm dingmi hi thulu 4 ah an then: cu pawl cu Federal le Chin, Kawl ram tlawngta cangvaihnak ih Chin tlawngta pawl thuhla, Fimzirnak fehphung ih titheinak le Chin ramkulh ih fimzirnak, Milai covo le tlawngta covo pawl an si ding thu theih a si.\nRef: The Messenger Media(Nov. 8,2014)\nChin ramkulh ni-ca saya/ma lakmi minung(30) lenglo an feh lo, himi hmunlawng hrangah hna an ko sal ding


Mopuai Rori Beh! - Chinland Today Media\nJuly 12, 2012 11:12 am·1 comment\nLeng-u, val-u hrang le nei hrih lo hrangih thlun dingah ka tinak cu si cuang loin, kan zatlangnun ih mopuai kan hmandan le timlamdan ah ka hnak i dohtu hrekkhatpawl ka hun thailang ve hnik ke. Keiih thu cun khui tlang a va tlai ding tinak cu si hrilhro hlah, sikhalsehla ka rel thotho ding. Cilpet ka ui lemlo paam.\nMopuai sawmnak ca hi ka rak siar ve theu ih midangpi ih sawmnak ca tla a bang ka ti. Ahnuaiah cun a sawmtu tiin nu le pai’ hmin kan vun ngan leh menmen. Atlunih tongfehdan thawcun an pialaw thei nasa. Pakhatin kan vun zoh hnik pei cu:\nKalay Myone, Letpanchaung khua, Conghawih Veng ih um\nPa Za Bil Al le Nu Khuai Tin Tlem tei’ fapa upabik Salai Galeb Hrang Bur Thang (B.A, B.Th, M. Div, M. Th)\nle Mai Ruth Eng Hnem Pir (L.Th, LCCI level I,II,III) Kalay Myone, Zonuam khua ih um\nPa Mang Irh Pum le Nu Sui Tin Man tei’ fanu laita ih thitumnak puai ah in ra sunlawih dingah upatnak thawn kan lo sawm.\nA Hmun : RBC Biakinn, Zonuam\nA Tikcu : Febuary 30, 2013\nRawl ei caan : 4:00 pm\nPa Za Bil Al le Nu Khuai Tin Tlem tei’ innsang\nKhiti vek deuh khin sawmnak kan tuah theu. Uluk deuhin vun bih awla, sawmnak ca ngantu le a sawmtu khi midang dang an bang si. Zosimaw, an sungkhat thluathlam mi pakhatkhat in a ngansak mi a bang. A sidan dingih awm sawn cu-\nKan fapa upabik\nSalai Galeb Hrang Bur Thang (B.A, B.Th, M. Div, M. Th)\nti ding sawn khi si hmang ding nan.\nDegree in Kan Sawm Maw Si?\nMopuai ih kan sawm mi hi cu kan hmeltheih ti vial hman si lo kan laina le thianrual nel mi an si deuh tlangpi. Cu hleiah, kan sinak le kan zirnak lam khal in theicia tu an si deuh ttheut Kan degree a san le a tam ruangih in hmaisong le ttihzah ratih ra ding mi an si lot In lainat ruangih an nihlwah pelhih ra an si sawn. In sunlawihtu ngaingai an siih, kan tihzah ve an phu hrimhrim. An nihlawh le lompitnak thilri leinak paisa cemliam hman hi ollo tak hokhaw. M.Div le Doctor e, cumi degree e khami degree e tiih kan ngan liailiai hi a san le vang thuk zetin vun ruat sehla hrosuan le tluangkhawn thil tilo ziangdang hman a san a um lo.\nLeitlun phunhnam picangpawl tidan a si ual si lo, khuiih ta henha kan rak va cawn ngah ngelcel, degree ngan kan zirzawnawk ciamco hi? Degree cu thiamnak le pumcawm theinak dingih kan zirmi si sawn sehla nupi pasal neih zikih sawmnak parih ngan tel ding menah cun kan zir lo. Kan sawmmi tei’ rak siar ding densen in sawmnak ca kan tuah a siih, company faknak ca zem tla kan bang maw ka ti.\nMai’ ngan ding neih mumal lo ruangah in ti khalle ziang titha. Ka nei hrawt lo ngai fawn si. Cahram ngan le hmin cuannak tapoh ih hmin dung mei sau/bel hngelhngi tiangtiang ngan taima zet si hnakcun ngan ding rak neih hrot lo khal hi Pathian remruah ka ti men. Aung San Suh Kyi le Abdul Kalam tipawl tla hin an neihawk sawmnak ah an degree kimcang te’n ngan zik bang hai seuhla sawmnak ca dungah A4 cahnah hlap hnih-thum lai kilhcih a tul ding aa!!\nMi pakhat hin computer zirnak cabu a rak suahih a cabu kawm ah a degree (M.C.Sc, M.E tivek) a ngan khi cu a sidan zawnte a rak si hmang ding. A cabu kha lei a hlawh phah ding. A sungthu siar man hrih lo khalin cabu dawr ah a kawm kan hmuh ihsin kan lei cih mai ko ding. A ngantu kha casiartu in a rinsan ngamnak dingah a thahnem zet. Neihawk sawmnak ahcun casiartu ding le leitu ding tivek an um fawn si lo, ziangahsaw kan degree kan ngannak san ti khi ruat rero sehla a san cu a um lem lo.\nBawipa ih A Kommi Cu….\nMopuai sawmnak ca parah “Bawipa ih a kommi cu zovek milai hmanin then hlah seh” tiah langcu zetin kan ngan ringring tla hi ruah ding a um. Khai sawmnak ca kha hmuntin ih va tar ding le mi pohpoh zem vivo ding si sehla cu a awm ko. Sinan, kan sawmmipawl khi cu kan laina vial an si ruangah ‘in ra thentu ding’ an si pang kei ti kan phangih kan hro cia a bang. “I duhtu ih taa cu ka si. Anih khal ka taa a si ve..” tivek tla hi tar a awm sawn. A mawi khal a mawi sawn lo sawm?\nKan sawmnak ca parah cun kan neihawk le Kristian daan thianghlimih thitumnak in ra theihpi dingin sungkhat laina kan sawm a si fawn. In ra then pang kei ti si awmtakin kan vokhan lala a bangih a fuh deuh lo. Sawmnak ca rak dongtu ding lam dinhmun zoh loin mi’ tidan kel kan thlun ringring men a bang.\nMopuai kan zawh ve dah cio dingih rak hmuaktu nei lemlo le ngaihsak hlawh lo zetih hoi huaho caan kan nei ve dah ko ding. A nuam lemlo cu a si.\nPuai tuah cu a har lo nan, puai hlawhtling tuah ngah cu a ollo. Mi kan sawm khi kan duhsak le kan ngaina cu a si tuk pampam nan ngaihsak loih kan rak um vethung cun lungawi lam hnakin vuivainak a suak thei sawn. An nihlawh sunglawi zetzet phelhin kan puai sunlawih dingah an ra pok. An hna poimawh le innsang tanta in, kan puai hlawhtlingter dingah an ra feh a si. Inntek hmuahhmuah ruaitla bawm le tuangtim ih kan rak pharbuai thluh cun kan mikhualpawl cu cibaitu le hmuaktu nei lo ah an cang. Rualpi le venghnen pakhatkhat khualhmuakih ret tualti hi a fuh lo. Kan sungkhat le thianrual theikimtu bik cu innsang nubik le pabik lole suahpi unau an si. Mo le moneitu cun biakinn ihsi suah zawng vialah an kut an kai kim man ruangah mikhual vaavai lo dingin inntek pakhatkhat tuanvo la hleice kan um a tha.\nNihlawh pelh ih mopuai zawh ve si, sunvu ih zawi’ biak hlawh lo hi nuam lo ve tak a si. Rualpi nel tuk lemlo mi khal nel le duhdawtaw tuk vekih khuimaw tohkham par hrawngih rak titi-pi kualvel a tul. Puai kan tuah cengceng cu vuivaitu mal theibik dingin kan zuam lawlaw a tha.\nKutsih Caan le Rawl-ei Hngah\nKutsih caan hi kan ret fuh tuk lo a bang. Caan saupipi la in, ziangmaw sekrek le molom boruak lam tiangtiang tla kan ceem phah. Sathaufar van, sunlawihnak hlan, solo,…. tivek hi a ngaingai ahcun molom program sungtel ding an si nan, kutsih caan ah kan ther khawm men a si lo maw? Biakinn kan hman a rak tul theu ngaiih kan mawh lo. Hall tivek hi khaw tin ah nei fingfing ningna cu a remcang zet ding. Culo hmanah mandat tuahin simaw inn sungah simaw hman theih sehla cu a remcang deuh ding. Zingpit ah nulam palam sungkhat naite ngaingai telin pastor in kut in rak sih hnathiang ziar sehla, sawmnak ca ahcun mothlah lole molom khawmawk tiah hmang sawn sehla boruak a zaangkhai nasa ding. Tui kan hmandan tlangpi ahcun boruak a rit thei tuk. Hrekkhat tla cu mai’ nupi/pasal neih ni e ti loin kan me remrem. Pai’ thih ni si awmtak in kan mithmai a dur. Lungphang le thinbang fahranin zoh kan mawi bik ding ni ah zoh kan har riangri.\nCun, mah nupa te thiamdandan in tiamkamnak hnget lak hi a fuh sawn ka ti. Lung-awzir bangih pastor tongfang rak thlun mutmo hi cu mah nupa thutiamkamnak ngaingai khalah ka ruat thei lo. Mipi hmai le Pathian hmaiih lemcannak men a bang. Fianrial ah si sehla kan thinlung ngaingai n kan tiamaw dingih kan tifuh thei sawn ding ka zum.\nBiakinn ih kutsihnak kan hman koprop thluh ruangah sunlawihnak le lompitnak pe duhtu tampi cu, kawhhran tidan bangaw lo culci thawn, an vaavai laklawh thei zet. Ziangpit ah kut rak sih zo ziar hai seuhla cun pawlkom, kawhhran mino, nubu, NSS, pawlkom, tivek khalin remcang le zalen zetin an hlan thei ding. Lungawi ni si ve si, zabengih thapekawk le sunlawihawk khal a theih lo hi phurrit tak a si. Boruak zaangkhaiter dan ding cu kan pol a tha ding. Hiti rori cun kan neihawk ni hi hnam tenau kan sinak a lang ni ah a cang ringring ding. Ti duhmi cu mithmai retdan ihsi thokin dur remrem le nawpaw khiahkhiah hlirin zoh kan har tuk tivek tla hi hnam picang umtudan a si lo tuk.\nThil tidan phung le lam cu san khat hnu san khat thleng danglam copcop a si. Kan phunhnam ih suahkeh tidan a si cuang lo ahcun kan thleng ngam lo nak ding san khal a um lo. Tui ka relmi le reldan ngelcel silo khal a thasawn dang a tam ding.\nPacang papa To Rawl Bukih Ringring\nKutsih le khawm caan kan khiah hi rawlei caan thawn a hla-aw thei deuh a bang. Thimnakah, sun nazi 12:00 ah kut kan sih ih, zanlam nazi 4:00 ah zanriah kan do. Kutsih khawm caan cu zanlam nazi 2:00 hrawngah a cem daih. Hall le mandat thitha a um fawn lo. Nazi pakhat maw pahnih sung maw kha mithupi, pacangtha fekfek le kan khuallianpawl kan pherhcar theu. Lailante’n vun sutaw fukfi hnik uh sila, “Ziangahsaw nan tlun hrih lo? Ziangha nan hngah lai?” tiah. “Rawl ei,” an ti a tul thlang. A ngiaufiau zawngih ruah tlacun tlawmlakthlak tak hokhaw a rak si. Tlaitluang takih ruah khalah a nuam cuang lo. Kan rualpa pakhat tlacun mopuai fehih a nufa hruai hi a duhin a duh lo. Khuimaw hawikawm le disapthla hnuaiih nupi fanau kuikhawm tahratih to vialvi ding kha a ngaingam lo lawlaw, nufa tello cun mahlawng cu a tuar thei nan.\nA zia deuh dan ding cu zingpit ah simaw kut rak sih fel diamdi in, rawl-ei le molom cem vukvi thei dingih program kan tuah a tul. Zanlam nazi 5:00 ih zanriah ei ding asile mopuai hi zanlam 3:00 tivekin thok mai sehla. Duhum sinsin cu ziangpit ah kut rak sih felfai zo hai seuhla, nazi 8:00 hrawngin molom thokin 10:00 hrawngah thaithawh ei cih sehla nihlawh hrek vial kan phelhaw dingih phur a zaang deuh ngaingai ding. Tui’ kan tuahdan hi cun, hmeltheih neitam deuh tla cu hna pelh hehe ih vahtawih rero si khawh, zatlang rualpawlnak ah caan a heu tuk. Sunhnu tal hi mai’ innlam hna kan tuan man cun kan feh kim thei deuh dingih vuivaiawk khal a dem deuh cingcing ding.\nBiakinn Sung Catar\n“Thitumnak Thianghlim” ti ve mai ding hi grammar kan thlun tum tukah maw, Mirang tong kan thlun tum tukah maw “A Thianghlimmi Thitumnak” tiah kan ngan theu. Holy Matrimony timi kan cawn tum tukah si ko ding. Mirang tong ahcun Adjective a hmaisa ih Nouan a neta theu. Thimnak ah, A Big House ti cu Inn tum tinak a siih, A Tummi Inn ti a si cun A House That Is Big timi adjective phrase ah kan thleng tinak a si. Holy Matrimony = Thitumnak Thianghlim, A Matrimony That Is Holy = A thianghlimmi Thitumnak ti cekci a si.\nRuaitheh Ngelcel A Tul Maw?\nThitumnak puai tuah ruangih rawl-ei tuah tengteng dingah kan ruat hnget deuh thlang a bang. Tlin nahrat lo khalin ran kan that tento hi cu phur a va rit tak em. Theiti le sang tivek tlain tuah nungna ruaitla buai hehe loin phurzaang zetin kan tuah mai ding. Thianrual naivai le sungkhat laina rak tiawk ve nak i lai, nom le puaizawh dingih rak nawpawk ve khalle ruaitla ah mi an kai vettak. Rim tleutleu le lu-sam mang lo’n kan rak buai ih puai khal kan hmang nuam ve thei dah lo. A puai ni le a hlankhan ahcun minung tla kan tam ve thei zet nan, puai cem hnuih bungbel le thilri pek lamah cun minung umsunte in thihrulh ih tuan a tul theu.\nCun, buh le sa tla cu zo khalin inn ah kan ei thei ve thluh thotho. Sa zawh ih ra feh si loin laina sinak dinhmun ih sunlawihawk a siih, ruai kan theh lo hin in vuivai ding hmang kan ti laiah an rak hnathiang thawveng ziar silawm! Biakinn disapthla le hawikawm ih rawl-ei hngah khal a tul lo dingih a va zia zik em. Caan le a rei lo, phur le a zaang, inntek mikhualin kan hna a thiang ih thiltha tak a rak si sawn.\nRamkhelh Tongfang Hmeltheihnak\non July 13, 2012 at 2:47 am\nNa ca ngan pawl, siar a nuam zet, ih theihnak le ruahnak i pe zet. Ngan sin vivo ko.. na lamah ka tang


CHINLAND QUO VADIS? (CHINRAM KHUI NA FEH DING) Part 1 - Buannel News\nCHINLAND QUO VADIS? (CHINRAM KHUI NA FEH DING) Part 1\nHI CABU HI\nRampi pakhat dinsuah timi hi tuihlan Chin (Laimi) pawlin an rak thei lo. An theih mi cu mi cak deuhin mi dang a va doneh tikah a uk ding mi lalram va din lawng a si.Cui lalram cu a fatepawl cun an run thenaw sawngih mah le lalram cio ah thuneihnak sang bik an nei.Hi pawlin an unau hrangah ram an kauh ter vivo lo tla ahcun an uk mi ram cu a fate zet. Cutin kan Chinram cu hiti vekin “lal” pawlin an rak uk.\nMirang pawl an ra thlen laiih a cak bik “lal” cu Falam (Taisun) lal a siih tlangsuak upa panga thawn ram a rak uk. Mirangpawl ra thleng lo sehla Falam lal hin Chinram pumpi a uk men ding. Mirangpawl cun lal le lal karlak ih doawknak cu a tawp ter hnuah lalpawl thuneihnak cu pawmpi in tualsung ukawknak cu an kut ah a ret.\nKawlpawl ruangah ziangvek a rung thleng thei tile Kawl pawlin ziangvek ukawkdan hman an tum ti theifiang ta hmaisa loin, Chin pawl cun Kawlpawl cu an rak kawp ih zalennak (independence) an la. Kawlpawl cun Colony roreldan an hmangih Federal dawk Unitary dawk ukawkdan hnuaiah tlangparmi (Chin telin) pawl cu an “uk mi” ah an retih anmah cu “uktu” ah an tuah aw.\nPu No Than Kap ih “Chinland Quavadis” hi Burma ram ah, rampi pakhat dinsuahnak thu thawn pehpar in, Chin tawng in, asilole tawng dang khalin, ngan hmaisa bik a si. Hi cabu hi Chin Miphunpawl, a hleicein tulai santhar minopawl ram thuhla le rampi dinsuahdan thei ter hmaisa biktu a si ding.\nAuthor of ZO HISTORY


Ramdangmi ih Covo - Chinland Today Media\nRamdangmi ih Covo\nAugust 4, 2014 10:00 am·0 comments\nThansoh Bawmtu Part – 5\nRAM DANGMI IH COVO\nFakselnak neitu hnakin tong nei mumal loih um ngiongiopawl tih an nung sawn timi thufim kan nei. Cuvekin zalen zetih sumdawn san ah ram pakhat ah ram dang mipawlih sumhram an tauhnak ruangah rampi in hlawknak tampi kan hmu, ram pakhatin aram sungih ram dang mi sumdawn asianlonak rampawl ahcun aram in siatralnak an tong rero thu mithmuh tham theih asi.\nJapan milianpawl America ih inn hmun leirampawl pursum hramthlaknak an va neih ciamco laiah America pawlin Japan pawl hnenah,” America pawl hi leitu lawngah maw in ruah” tiah cuanglai san ah nasa takin fakselnak an rak nei. Lehlamah America pawlin France company pawl le Euro ram ih America an bang lo san(Euro Disney Land) laiah,” France ram cu leitupawl” tiin an rak ti dah.\nHivekih an tongsuak rero hi,” leitlunram tinkim ah ram khat le ram khat sumdawnawknak an neihsian thu an hngilh si ko ding.” Chinram in federal asilole Independence angah ahcun ram leng mipawlin Chinram cu sumdawnnak ah an hmang dingih an sal kan si hnu cun Israel pawl Pathian an vui ciamco hman kan bang leh lo ding kan ti thei lo.\nRamlengih sumhramthlak timi hi thilri kuatawknak ih amiat (trade surpluses) ihsi ra suakmi asi timi te tal kan hngilh siang lo kei uh. Nasatak ih hna kan tuan reronak ruangah a lut hnakin asuak lam thilri kuat theitu ram pakhat in leitlun thilri zuarnak ah sumhram thla dingin sumpai tam zet a lak lut thei ruangah cui sumpai tamzet thazang rinsan in ramleng cozah in an thilri zuarmi sumpai cawiawknak cachuk thawn an thilri kuatnak ram ah inn leiram, company, adt.. cui ram sungih an lei duhmi an tuah duhmi ramleng ihsin ramsungah lei siannak an pe. Thimnakah::\nAmerica cozah, ramleng thilri kuatnakih arak hlawhtlin laiah ramlengah nasatakin sumhram arak thla, sum arak dawng. Cutin 1980 hnu lam cun America cozah cu a zawnzawn rori tlukin ramleng thilri kuatnak ih a sunral vivo hnu cun ramleng hrangih atuahmi ting millions lenglo man thilripawl cu America cozah ih sumdawnnak sungah ramlengpawlih sumhramthlaknak ah an cang thluh. America pawlin Japan pawlih thilri kan lei an ti rero nain America pawlih sumdawnnak lamzin hlohlam hnakin kiangkap hnatuantupawl hrangah hna thar thuam thar an ngahnak pakhat asi ruangah cuih hlawknak in Japan zar an tonak asi.\nAthupibik pakhat cu ram pakhat ih khaikhawm sumdawnnak, santiluan vekih an tuahmi thilripawl(High tech Industries) cu ramdangpawlin kan duhmi hmuahhmuah ramleng ihsin kan leiawk theilonak dingah cozah dan hmangin khapbetmipawl cu meithal, ralnam pawl an si. Thilri dang ram khat le ram khat sumdawnawknak ih khapbet aum lo ruangah khat le khat tluangten sum an dawnawk rero theinak si.\nThilri kuatnakih sunlampan ram hrekkhatpawl hi leitlun thilri zuarnakah tamsin an tel theinak ding rua hmannak thawn ramlengih sawmngiarnak in pumpak neihsiah thilripawl zalen zetih kuatawknak a on ruangah cuvekih hlawknak tampi apekmi rampawl khal an um. Curuangah ram pakhat le pakhat pehtlaihawknak cozah ih a khapbet tikah a ram mi le thilri neitu pahnih in sunralnak kan tong ding asi.\nRamleng ihsin ramsung thilri kuat sian mi le mi lo kan nei si bang sehla kan ram in a mipi hna nei lo ah in can dingih rampi hrangah tulsammi sumhram tlaksiatnak apan ve ding asi. Cutikah kan hnenih ra thleng ding sumhramthlatupawl cun zalen zetih sangka ongtu ram ah in tlansan thluh ding ruangah Mizoram hrekkhatpawl Burma ram ihsin thilri in kuat lo khalah kan nung thei an ti rero hi an thu theih lo asiih tuisun nitiang mizorampawl an thangso thei lo ruangih an at deuhdeuhnak khal asi.\nZalen Zetih Sumthlengawknak\nLeitlun Thilri Kuatawknak le Sumpai\nMilian Ziangtin Kan Tah Ding?\nLeitlun Sumpai Hmin Thawhkehnak\nAuthor: Salai Chinsuh\nChin National Day (Chin Phunpi Ni ) Ka Hmuh dan\nHruaitu Tha Ih Neih Ding Mi Ziaza - Dr. Frank Page\nColombia Mi 17 Thihnak Hmunah Jesuh Hmuihmel A Lang\nHaimual ah Mi 18 in Sang An Ei Sual\nSolomon Menrihai In Ziangvek Hla Pawl A Sak Duh Ding?


Ka Hnenah Zir Uh!!! - Chinland Today Media\nKa Hnenah Zir Uh!!!\nJanuary 7, 2012 5:06 pm·0 comments\nKA HNENAH ZIR UH\nRo Khar Thang (Rtd)\nText : Matt. 11 : 29 “Ka hnen ihsin zir uhla colhdamnak nan ngah ding”.\nThuhmai : Hlanlai ah Gedion in ka thu a ngai ih ka tuah mi vekih a tuah mi kha zohthim uh (Thuthen.7:17).Paul khal in, ‘ka tuah vekin va tuah uh’ ti ah a sim(Phil. 3:17). Tulai san khalah remnak le daihnak hrangah, cu pa ih ti dan, cu mi khami ih tuan dan thlun ding ti ah kan simaw celcel nan a ngaingai ahcun, ‘Remnak le Daihnak Bawibik” JESUH ih tuah dan lawng hi kan thlun tlak mi umsun a si.\nCumi pawl cu:-\n1.Kum 33 a nun sung ah:\nA nauhak lai: A nu le a pa ih thu a thlun. Kum 12 a kim cun zirhtu saya pawl thawn thu an rel tlang thei. Hnatuan a thok. Pa tling a si tikah: Mina pawl damnak a pek.Tihal, rilrawng mi pawl khopkham ten a cawm. Satan ih tawntem mi pawl zangfahnak in luatnak a pe.\n2.A nun sung ih a langsar zet mi a tuan dan pawl:\nTangdor nun a nei(Joh. 13:5) Dungthluntu pawlih ke a kholh sakih hrukpuan thawn a hnawt sak thluh.\n*Misual pawlih hrangah a nunnak a pek. Cui duhdawtnak hnakih a tum sawn duhdawtnak dang a um thei nawn lo. (Joh. 15:13).\n3.Bawi Jesuh ih ‘ tuah dan’ le a hlawknak.\n*Misual a si mi, minung le Thianghlim famkim Pathian cu hmunkhatte ah kan pawlkom aw thei zo. Cumi cu remdaihnak ngaingai kan ti mi a si.(Kol. 1:20-21)\n*Minung le minung lakah khal remdaihnak kan ngah theinak dingin, ralthuam hmangih rapthlak zet ih do awknak si nawn loin, Khrih ih nunnem zaidamnak ‘DAN’ hmangin remdaihnak ngaingai cu kan tuah thei zo.(Matt. 26:52).\nThu kharnak : Bawi Jesuh ih ‘tuan dan, tuahdan, nun dan’ pawl thlun ruangih kan co ding mi remdaihnak ngaingai cu hi lei par kan nun sung lawngah si loin, kumkhua kan umnak hmun tiangih remdaihnak, kumkhaw tlaitluan, sanmureng remdaihnak a si. Amen.\nKan Bible Kilhim A Tul!!!\nMangbangza Kim Tthehnak\nMidang zawnruah thiamnak\nUSA, Indianapolis Ah Chin Mi 9132 Um: Kohhran Hminpawl


Khua Lal In Nunau A Sualpi Ṭheu Ih, “Nan Relsuak Asilen PDF Tin Ka Lo Kaihter Ding” Tin A Hringhro – Meifar\nMandalay Division, Pyawbwe Township, Yanaung khua lal U Thein Aung in nunau a sualpi ṭheu ih, “Nan relsuak asilen PDF tin ka lo kaihter ding” tin a hringhro thu theih a si. U Thein Aung cu ralkap lamtang khua lal a si ih a fapa khal ralbawipi a si.\nKhuami pakhat in, “A fapa hi ralbawipi a si ruangah ziangkim a tuah thei thluh, a hmeltheih le amah thawn pehtlaih awtu pawl cu hmunram lawngah dawr khan a tuahter. Cun midang hnenah sumpai a hmangter ṭheu, sumpai an pe kirsal thei lo asilen hotel ah a hruai ih a sualpi.\nAn ṭih thei zet nan a hruainak hmun ah an thlun, midang hnenah relsuak hlah uh, nan relsuak asilen PDF tin ralkap hnenah ka lo kaihter ding a ti, nunau tam zet ih nun a siatsuah zo. Amah ruangah PDF an kaihmi khal an tam tuk zo, zokhalin a thuhla cu an thei thluh” tin media hnenah a sim thei.\nU Thein Aung cu a fapa ralbawipi a si ruangah a vok lal len, khuasung mino pawl khal PDF tin a hek ih a kaihter hnuah ralhrang pawl thawn an ṭuantlang ih mi pakhat ah ting 3 in an tlensuahter ṭheu.\nMedia pawlin amah U Thein Aung cu an be pawp ih U Thein Aung in, “Kei cu khua lal ka si ih hivek thil zianghman ka tuah lo. Ka thuhla pawl zoin an lo sim thei ti in sim uh, ka thei duh. In thangsiat a si, khua lal ka si vekin daan le dun thawn ka um. Ka thuhla hi thuthang ah nan suah asilen tlunlam ah ka lo report ve ding. In thiktu pawlin ka thuhla hi diklo zetin an rel” a ti.


ilia2108 писал(а): Сергей_1983\nСергей_1983 писал(а): течь? или все таки подсос, раз опрессовывать?\nikar13 писал(а): Ответьте пожалуйста на глупый вопрос. Логи сохраняются в файл с расширением .csv


Khua Suahsan Thei Lo Rualban Lo Nunau Pakhat Cu Ralkap Pawlin An Rak Pawngsual – Meifar\nKhua Suahsan Thei Lo Rualban Lo Nunau Pakhat Cu Ralkap Pawlin An Rak Pawngsual\nSeptember 4, 2021 admin Myanmar 0\nSagaing Division, Pale Myone, Khin Thar khua ah ralkap pawl an va lut ih meithal an hmetpuak ciamco ruangah khuasung mipi pawl cu ramlakah an tlan. Khuasung mipi pawl ih rannung an rak thatsak ih an ei.\nSeptember 1 ah khua suahsan thei ve lo rualban lo nunau (thinlung kim lo) cu ralkap pawlin a burpin an pawngsual. Nunau cu kum 50 hrawng mi a si ih pawngsualtu pawl an sut tikah “An tamtuk” a ti, cun khuasung mipi pawl an tlan thluh ruangah a rawlei lonak khal ni 3/4 hrawng a si thu a rel.\nRamlak ih um pacang kum 50 mi U Than Htay khal ‘Ralkap pawlin in rak tuahmawh nawn zik lo’ tin ava tlung lawk ih ralkap pawlin an rak that.\nTaklawng in tikawng ah an hlon, a pum le a hngawng ah nam in an atnak hliamhma hmuh a si. Khin Thar khuami U Khin Maung Than khal ralkap pawl ih an vuaknak ruangah a hmai le a lu a kuai ti theih a si.\nPDF (Kalay) Le Ralkap Pawl Sunivu An Kapaw (September 3)\nUS Ah Nauhak Kum 13 Mi Kahnak Ah Chinmi 2 An Tel


AVG Internet Security 2014.0.4117 + License Key | dyanddi\nHome / Security / Virus gard / AVG Internet Security 2014.0.4117 + License Key\nAVG Internet Security 2014.0.4117 + License Key\nTRB Blogger 3:49 AM Security / Virus gard Edit\nAVG Internet Security 2014.0.4117\nAVG Internet Security 2014 | Duh pawl hrangah a hnuai ah download theih a si. A thuhla cu ka thei lo nan, ziangmi tinak bik tivek khal a thei lo tu kan um pang ah. Kam computer sungah virus lut hlah seh ti ih rak kham tu a si.\nKam computer sungah virus lut lo, kan duh lo ih, a lut lo nak dingah software pakhat khat cu kan hman a Ttul. Himi AVG Internet Security lo dangkhal software Tthatha an tampi ko, a duh tu khal an um ih, a duh lo tu khal an um, curuangah himi AVG Internet Security 2014 a duh tu cun, a hnuai ih download link ah, free in download theih a si.


Mi Dang Hmai Ih Hni Hlihsak Ngam Nun.. -\nMi Dang Hmai Ih Hni Hlihsak Ngam Nun..\nMai Sofia September 13, 2020 0\n” Na nu chu(su) .. Ka Pa zang .. ” tiin mah thinheng tuk ruangah mi hmaiih hni hlihsak ngam pawl ka zoh tikah ..\nChristian nun thawn a rem lomi nun asi.. leitlun ah a mah lawng um vek ah a ruat. Hitivek hicu kan laimi sungah a um maw tiin kan ruat tikah an um ve phahphah .. Tui hni hlihsak tu cu Kawl pawl an si..\n” Hni hlihsak ” timi cu hni sungah ziangah aum … Nunau zahmawh aum… Mipi in taw le zahmawh lang koin hlihsak le .. Hni sungah kumkhua kan thutmi ” Nunau Zahmawh le Mipa zahmawh aum.Zahmawh timi cu Mi dang ih hmuh lo ding in kumkhua thut asi..\nMi dang zohman hmuh dah lo, kan hmuh ahcun ” .. Mi nung in ka lo rel lo .. Minung nasi lo .. Ui le ar vek nasi .. ” tinak asi. Curuangah nautak awk sia mi asi .. Laimi pawl mi hmaiah hni hlihsak hmang hlah uh ..\nThinheng ruangah si lo, hiarseh tinak asi ..\nPrevious Post: Minung 200 Kimzik Covid Virus Suanawknak Yangon Tingkancuui Myone Ih Music KTV, Neitu Taktak Aum Lonan U Han Cun Video File Thawn A Phuang Zo..\nNext Post: American Ram In ” Mithla Aum Taktak ” Tiin Hmun 25 Ah A Langnak Hmunah An Feh ..


Tedim Ah Palik 3 An Kah That Hnu Ihsin Khuasung Cu A Reh Reprep – Meifar\nAugust 25 zinglam nazi 11:00 hrawngah Chinram, Tedim ah palik 3 an kap that, palik 3 cu Myanmar Economic Bank kiltu an si. Palik kap thattu cu zo an si ti an thei hrih lo, bank hnaṭuan pawl khal bank dunglam ihsin an rak tlansuak thluh.\nPalik kap thattu pawl cu bank sungah an lut ih sumpai an lak hnuah an tlan tin kiangkap um pawlin an rel, a hmun ah ralkap le palik pawl an va thleng zo ih bank khal an khar, hmuhtheih in zingzoinak an tuah hrih lo nan khuasung mipi pawl cu an vaksuak ngam lo ih an khausung cu a reh reprep.\nTualsung mi pakhat in “Minung 4 cu meithal tawi kengin bank kiltu palik 3 an kap that. Cumi hnuah bank sungah an lut ti kan thei, tu’ah zohman leng kan suak ngam lo. Khuasung mipi zaten kan suak ngam lo ih khuasung cu a reh reprep. Tedim PDF pawl cu an si lo an ti, asinan himi thuhla ah Tedim PDF in ziang thuhla hman an suah hrih lo” tin BBC hnenah a sim.\nSun nazi 1:00 ah Kalaymyo ihsin ralkap helicopter pakhat cu Chinram lamah a zamsuak. July thla ihsin Chinram, Tedim ramsung cu Covid-19 in a nuai ciamco ruangah kahawknak a thleng tuk nawn lo. Tui thla sungah cun tu hi ahmaisa bik an kahawknak a si.


Hnaihnoknak - Chinland Today Media\nFebruary 7, 2010 1:06 am·0 comments\nMartha cu hnattuan tampi nei in a buai ih a thin a tteu ruangah Jesuh hnenah, “Bawipa, ka naunu in hnattuan hmuahhmuah i tun ttheh hi na poisa lo maw si? Sim aw, i ra bawm seh!,” tiah a ti. – Luka 10:40\n– Puithiam 1-3\n– Matthai 24:1-28\nCa ka zirhnak phunsang tlawng pakhat ah tlawngta pawl labtop timi computer fate pawl an hmanter. Tlawngta pawl hrangah a tthathnemnak a um nain an cazirnak dawnkhamtu a si, ti’n ka hmu. Ziangahtile cazirlai ah hnaihnoktu a si.\nTlawngta pawl in cakhum dingin an computer cu an khung parah an ret tikah ka cazirhmi ah an lunglut loin computer sungin ca thawn an biak aw, face book tivek rualpi thawn pehtlaih awknak an zoh, Internet ah thil phunphun an zoh ih ca hnak in an lunglut sawn.\nTlawngta pawl in a tthalam in an hmang nain an cazirnak a hnaihnok ruangah cazirnak khan ahcun laptop computer fate cu tthathnemnak a nei lo.\nThil ttha timi khal cuvek an si thei. Man nei le thil ttha hmanmi pawl in ttha te’n kan theih ttulmi in phen thei. Himi hi Martha hrangah a dik a si. “Martha cu hnattuan in a buai,” ih Jesuh thawn caan a hmang ngah lo (Luka.10:40). Vuatana ttha na neihmi in na innsang parih ttuanvo na neihmi a lo pelhter, asilole Pathian thawn pehtlaihnak a lo pelhter a si ahcun thlengh awk na ttul.\nNa nunnak ah a ttha ti ih na tuah duhmi in na tuah tengteng dingmi tuah loin a lo dawn maw? Jesuh in Martha hnenih a sim bangin, “A ttulmi ah” kir saal aw.\nBawipa, a dikmi le a ttulmi tuah dingah i bawm aw,\nTikcu hnakin Nangmah hmaisa ih lo ret dingah;\nNa duhnak le na thungai hiarnak thinlung i pek aw.\nPathian thangtthat dingah sersiam mi kan si.\n“Hi Hrangah Jesuh Ka Nei”\nPathian Huham in A Kil\nHmuibatmi A Laimu\nRuat Hnik Aw\nDinpitu Va Si Aw\nPathian ih Zaangfah Lainatnak


Leilet Khua Ih Kum Kimlo Nauhak Sualpitu Kum 20 Thawngthlak Daantat - Chinland Today Media\nJune 13, 2017 1:26 pm·0 comments\nFalam peng Leilet khua ih um, Pa Khup Khan Thang (Innsang nei cia) in a nupi naunu fanu, an inn ihsin Leilet ih tlawng kaaimi kum 13 nu te cu December 10, 2016 ni ah a sualpi ti a si. Falam peng Leilet khua ih kum kimlo nauhak sualpitu cu kum 20 sung thawngthlak dingin Falam ih thuṭhennak zung ihsin daan an tat. Pu Khup Khan Thang cun an inn ih tlawngkai a nupi ih nau ih fanu kum 13 mi cu December 10, 2016 ah hramhram in a sualpi.\nHi a sualpinak hi an inn ihsin falong 5 tluk ih hlatnak ah bike thawn a hruai ih a sualpi tiah theih a si. A sualpi mi nu te cu Tlangkawi khua ihsin Leilet ah phun 7 tlawng kaai laimi a si. An Khua lam in hih thu an thei ve te’n Pa Khup Khan Thang kaai dingin an hawl cih ih, December 11, 2016 (zarhpi) zinglam sml 3:30 hrawngah an kaai ngah.\nPa Khup Khan Thang cu Tibual palik zung ihsin Falam palik zungah an hruai ih Falam thuṭhenzung ah thuhla tawlrel sak in a um. Cutin tuni ah, Falam thuṭhenzung cun nauhak kum kim lo sualpitu Pa Khup Khan Thang cu kum 20 thawng tlak ding in thu a ṭhen tiah kan thei. Falam DC U Moe Zaw Soe cun, “Tusan milai ziaza cu a ṭumsuak deuhdeuh.\nUnau sungkhat, mah miphunpi tiih ngainatnak khal a hlo vivo. Ahleice in rit thei sii a hmangtu pawl ih thinlung sungah ṭhat lonak thu hlir in a khat. Cumi cu daan ih humhimnak tangah um thei dingin tawlrel a ṭul. Atu ah Falam peng sungih Laikhua pawl ah kum 16 nunau cu amah ih lungkim ah siseh, lungkim lo ah siseh, kum kim lo a si tiah daan sungih a ummi thu le mipi ih theih ṭulmi daan thu pawl cu upadi zung lam ṭuanvo neitu pawl thawn tlawnginn tin ah thusimnak nei dingin kan tawlrel zo”tiah a sim.\nAtufang Falam thuṭhenzung ah nauhak kum kim lo sualpi mi case 3 a um ih Tedim peng ihsin 1, Kalay le Falam ramri ih cangmi 1 le atui’ Leilet khua thil cangmi pawl a si.\nSirhsan – Chinland Herald


Kan ram hnen pawl in Kawlram mipi ziang an siar lo zia a lang vuarvi - Falam Online Media\nKan ram hnen pawl in Kawlram mipi ziang an siar lo zia a lang vuarvi\nKan ram a buai pekte ah ralhraang ralkap soiselvetu ASEAN pawlkompi cu netahnu ah hnisiamsiten ralhraang ralkap thawn cibei an buk aw leh ding tiah miṭhen in an rak sim cia mi cu atu ah atakin a cang ngaingai thlang.\nKhawsung ah buainak a suak vutvo lai ahcun ralhraang ralkap an dem nasa ih ASEAN pawlkompi meeting khalah ralhraang ralkap hruaitu pawl an sawm tel lo.\nNan, tuṭum, Cambodia khawpi a simi Phnom Penh ih tuah mi ASEAN Defence Ministers Meeting ahcu SAC cozah pumruang pakhat a si mi Defence Ministers zung ihsin ralbawi Mya Tun Oo meeting a kai ve.\nHimi meeting ah ralhraang ralkap telh lo dingin ramsung ramleng pawlkom 650 lenglo in dilngennak an tuah nan, tikcucaan a thleng taktak cu zoi mithmai hman zoh lo in ralhraang ralkap palai meeting an kaiter ve.\nRalhraang aiawh ih meeting kaitu ralbawi Mya Tun Oo hi US cozah in SAC ralhraang luban pawl hremnak a pe mi cazin ih telbanve a si hlei ah ASEAN pawlkompi in ralhraang pawl meeting kai a khap hnu, ASEAN meeting ih tel hmasabik ralhraang aiawh palai a si.\nASEAN sungtel ram a si mi Singapore, Malaysia, Indonesia le Philippines hruaitu pawl cun ralhraang meeting kaiter lo dingin caanthiah ASEAN hruaitu Cambodia hnen ah kan dil an ti nan “ASEAN sungtel ram 10 sung ihsin ram 8 pawl lungkimnak thawn meeting ah an tel” ti`n Cambodia cozah ṭuanvonei Tea Banh in a rel ih “ASEAN sungtel ram pawl lungrual zetin kan um tlang timi kan langternak a si” a ti.\n“Meeting ah SAC cozah an tel khal le Kawlram mipi aiawhtu cozahdik an si ti`n kan pom tinak a si lo” Ministry of Defence, Malaysia\nASEAN Defence Ministers Meeting cu mani ah an thok zo ih Tlawngkai nithum ah meeting kaitu ASEAN palai zaten China le Japan Defence Minister pawl an tong ding tiah theih a si.\n← Phun 10 kai lai Tlawngta pakhat soisa tuar\nKhawlaili rori ah Tlawngta fala naam thawn hlep that, mipi in kiangkap ihsin zoh men →\nSAC ralhraang in Ralkaptlan mal ding ih a tawlrel dan thuthup puut darh\nJune 15, 2021 June 15, 2021 Ni Hnem Sung 0


BANGALI PAWL BANGLADESH AH TLAN RERO LAI – Times Of Chinland\nFebruary 5, 2018 admin1 Uncategorized 0\nKawlram Cozah cun Bangladesh lam ih tlantu Bangali pawl cohlan tum ih an umnak ding inn pawl an sak rero laiah Butitaung le Yatihtaung lam ihsin nitin Bangladesh lam ih tlantu an um ringring thotho lai ih tuah a thawng thawng in an tlan thotho ti a si.\nTuih tlantu pawl cun Mayyuh tlawng cu tan in gawdutara tipi kap ihsin Long thawn tlan mi an si.February ni 3 nikhat lawngah Long 4 thawn an tlan ih an zaten mi 215 an kim ti si.Tipi kap ihsin hngaktu mi 93 an um ih tuah cun midang thlengthar an um lala ti a si.Tuih hiti an tlan ciamco salnak cu in/ei harsatnak ruangah a si tiah an sim.\nIn/ei an harsatnak khal ram sungah lut in hnatuan a ngah loih khawsung ah le zianghman hnatuan ding a um lo ruangah a si tiah an sim.Cozah lam ihsin bomnak pek a um nan khopkham ngaingai a si lo ruangih tlan rero an si tiah hotu pakhat cun a sim.Cozah lam ih tarlang dan vek a silea liamcia January thlakhat sung lawngah Bangladesh lam ih tlantu cu an zaten 1275 an si ih February ni 4 tiangah an tlan rero lai thotho ti a si.


Van par ah Zahmawh lem cuang dingin Vanzam mawng hrimtu thuhla zingzoinak nei | Falam Online Media\nNovember 17, 2020 November 17, 2020 Ni Hnem Sung\t0 Comments\nRussia ram ih Pobeda airline pilot 2 cu van par ah mipa zahmawh bang mi lem cuang ding in vanzam kelkawi in an mawng ciamco ruangah company hotu lam in hmalaknak nei tum in zingzoinak an nei thok.\nHmin tarlang lo mi vanzam mawng mi pahnih cun software thawn zoh tik ah mipa zahmawh cuang ding in November 11 ah Moscow ihsin Yekaterinburg lam an pan lai ah a kel le kawi in vanzam an mawng ciamco.\nCutiih an tuah nak san cu zahmawh tham in mah te nuam ceen tu Russia Football captain Artem Dzyuba cu amah ten nuam a ceen lai video online ih a leak ruangah international football lek nak ihsin an cawlh ter sung mi an dodalnak lang ter duh ruangah an tuah mi a si.\n“Russian team captain Artem Dzyuba an dinpi mi langter duh ah kan pilot pawl in an tuah mi siding. An ṭum ding tikcu hnak ih minute 20 tlai hnu ah Yekaterinburg airport ah an ṭum” tiah Pobeda airline ṭuanvoneitu pakhat in a sim.\nVanzam mawngtu pahnih cun Neftekamsk khua tlun an thleng fang ah zahmawh bang mi van par ih cuang lang thei ding in vanzam kelkawi in an mawng ciamco.\nHih thuthawn pehpar in avid.ru ih chief editor Roman Gusarov cun “hivek cangvaihnak hi cu thil ṭih nung zet a si ih thinhengnak maktara neitu lawng in hivekin cangvaihnak an nei ngam. Cule, hivek cangvaihnak nei tu cu nasaten hrem an tuar” a ti.\nTu ah hih thuhla cu Federal Air Transport Agency in zingzoinak an nei rero lai ih an hmuhsuah mi zir in vanzam mawngtu par ah hmalaknak an nei tum a si ti`n RT in a tarlang.\nRussian footballer Artem Dzyuba\n← Ni 7 nak ah Mihlo Naute Lal Siam Thara cu thi cia in a ruak an sar +Thuhlacipciar\nUEC in 2020 rampi hrilawknak ih nehnak cotu Party pawl a phuang →


CNDF, PDF (Kalay) Le Ralhrang Pawl An Doawknak Ah Ralhrang 36 An Thi – Meifar\nCNDF, PDF (Kalay) Le Ralhrang Pawl An Doawknak Ah Ralhrang 36 An Thi\nDecember 23, 2021 admin Lawrkhawm 0\nChin National Organization: “Kah-awknak Thusuah (13/2021) 2021 December (23) ni ah Kalay Peng, Chaungkhuah khua le Natchuang khua lamih in ra nortu ralhrang SAC ralkap pawl cu CNDF le PDF (Kalay) kom-aw in, mah le mah kilhim-awknak ah kan rak kap ih sunvu deuhthaw khatlam-khatlam kahawknak a thleng a si.\nTuini kahawknak ah ralhrang SAC ralkap lam ihsin mi 36 an thi ih tam zetin hriam an tuar. SAC ralkap lam hin ralthuam tumpi pi pawl thawn cawl loih in kah ih hlei ah, vanzam hmangin nasa zetin in kap a si.\nAsinan, kannih CNDF lam ahcun besia tuk lomi hriamhma ngah mi pakhat kan umih, a dang pawl cu himdam te’n kan sip kir sal thei a si.\nAtu fangah khatlam-khatlam ih kahawknak kan cawl hrih nan ziangvek caan poh khalah kahawknak suak sal thei dinhmun a si ruangah doawknak kiangkap ih ummi khua mipi pawl ralrinte’n rak um cio dingin kan lo theihter a si.”


Dinhmun | VCTH\nHome » Cahram » Dinhmun\nBy vcth on February 27, 2016.\nKa nauhak lai-ih ka Sayama pakhat ruangah ‘covo le ṭuanvo’ timi fiangten ka hmusuak.\nTlawngkhaan sung ca in siar ter ṭheu ruangah ka mit a ṭha tuk lo ti a thei. Voikhat cu ka mit zohfel ding in a tawlrel. Mi farah tlawngta nauhak ka bawm tiin mit zohfelnak si-khaan ah i kuat mei lo. Amah thawn thei aw zetmi mit sibawi hnenah a rualpi pakhat dinhmun in i hruai. Ziangbik a tuah tum ti tla ka fiang cuca lo. Pakhatkhat cu a si ko ding tiin thei hair zetin ka hngakhlap rero lai-ah nikhat cu tlawngkhaan sungah ka sayama nih mitkharh mawi te i pek.\n“Sayama, ka lak thei lo ding, a man pek ding paisa ka nei lo” tiin ka el. Kan sungsang sumpai lam-ih kan tlasam daan pawl ka sim. “Curuangah ka lo elnak si, i theithiam hram aw” ka ti.\nKa Sayama nih thuanthu tawite pakhat i sim. “Ka nauhak lai-ah kan innhnen te nih mitkharh pakhat in rak lei sak dah. Ni khatkhat ah keimah vek-ih a ṭulsammi nauhak pakhat hrang mitkharh lei sak sal in a man ka pek leh hngai ding tiin ka lung sung in thu ka rak tiam awk. Curuangah tu ka lo pek mi mikharh ih a man cu na suak hlan ah ka innhnen te nih an lo rak pek sak zo” i ti.\nCule zohnen hman-ih ka ngah dah kel lomi cohlangnak awkam thawn “ Nikhat ni ah nang tla a ṭulsam mi nauhak pakhat hrangah mitkharh na lei sak leh ding sokhaw” tiah i ti.\nBommi le pe cop ṭulmi tiin i hmu sawn loin mi a bawmtu ding, mi hrangih va ṭhahnemtu ding tiah i hmu sawn. Amah vek-ih thilṭha tuahtu ding dinhmun ah i ret.\nKhaan sung in ka suak, mitkhart cu ka kut sungah ka huum, mi farah bawn tuarmi dinhmun si loin ṭhatnak tuahtu dingih thlahmi palai vekin, Thatho zetmi kekar thawn…\nBillie Davis ih Giving and Receiving\n3 Responses to Dinhmun\nJames Thang January 5, 2010 at 3:57 am\nKan Chinmi zatein hitivek thinlung kan nei theiding a duh um nasa. Pathian in hitivek thinlung nei theidingin kan Chinmi thlawsuah hramseh.\nEi Kim July 6, 2013 at 8:38 pm\nlaimi kan zaten khati vek ruah nak nei seh la yiang tluk a ttha ding, a tu ih kan thin lung cu mi hnen ih sin a lak ih ngah ding refugee minded lawng kan nei ih mah lam ih pek sal duh nak kan nei lk le mi ih bawm cop pek cop si kan tum tla hi poi ka ti… laimi kan zaten kan thin lung khaisang kan cu….\nEe Kim July 6, 2013 at 9:36 pm\nJohan ti ttha nasa, yiang tin ha, Dinhmun timi na cahram ah “solfa” na bun hngilh ual…